title: Cinneadh (CBES) 2021/276 ón gComhairle an 22 Feabhra 2021 lena leasaítear Cinneadh (CBES) 2017/2074 maidir le bearta sriantacha i bhfianaise a bhfuil ag tarlú i Veiniséala

text:
                  22.2.2021

                  GA

                  Iris Oifigiúil an Aontais Eorpaigh

                  LI 60/9

         CINNEADH (CBES) 2021/276 ÓN gCOMHAIRLE
         an 22 Feabhra 2021
         lena leasaítear Cinneadh (CBES) 2017/2074 maidir le bearta sriantacha i bhfianaise a bhfuil ag tarlú i Veiniséala
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 29 de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:

                     (1)

                     An 13 Samhain 2017, ghlac an Chomhairle Cinneadh (CBES) 2017/2074 (1) maidir le bearta sriantacha i bhfianaise a bhfuil ag tarlú i Veiniséala.

                     (2)

                     An 12 Samhain 2020, ghlac an Chomhairle Cinneadh (CBES) 2020/1700 (2) a rinne na bearta sriantacha a bhí i bhfeidhm, lena n-áirítear gach uile ainmniúchán, a athnuachan go dtí an 14 Samhain 2021.

                     (3)

                     An 7 Nollaig 2020, d’eisigh Ardionadaí an Aontais do Ghnóthaí Eachtracha agus don Bheartas Slándála (an “tArdionadaí”) dearbhú thar ceann an Aontais inar luadh gur leanadh, faraor, de thoghcháin Veiniséala don National Assembly a thionól an 6 Nollaig 2020 gan comhaontú náisiúnta faoi choinníollacha toghchánacha, gur mhainnigh siad na híoschaighdeáin idirnáisiúnta le haghaidh próiseas inchreidte a chomhlíonadh, agus gur mhainnigh siad muintir Veiniséala a shlógadh chun páirt a ghlacadh iontu. Cuireadh i dtreis sa dearbhú nach bhféadfadh an tAontas a rá, de bharr na heaspa measa seo ar an iolrachas polaitiúil agus de bharr dícháiliú, agus ionchúiseamh, ceannairí freasúra, go raibh an próiseas toghchánach sin inchreidte, cuimsitheach nó trédhearcach, ná go raibh na torthaí ionadaíoch ar thoil mhuintir Veiniséala.

                     (4)

                     An 6 Eanáir 2021, d’eisigh an tArdionadaí an dara dearbhú thar ceann an Aontais maidir le toghcháin Veiniséala don National Assembly, inar cuireadh i dtreis gurb oth go mór leis an Aontas gur ghlac an National Assembly a shainordú an 5 Eanáir 2021 ar bhonn na dtoghchán neamhdhaonlathach. Léiríodh ann freisin gurb iad na toghcháin don National Assembly a toghadh in 2015 an uair dheiridh a raibh an tsaoirse ag muintir Veiniséala iad féin a chur in iúl i bpróiseas toghchánach. Ar deireadh, luadh sa dearbhú go raibh an tAontas faoi réir chun bearta breise spriocdhírithe a dhéanamh.

                     (5)

                     An 25 Eanáir 2021, ghlac an Chomhairle Conclúidí maidir le Veiniséala, inar luadh gurb oth go mór leis an Aontas gur deis chaillte don daonlathas a bhí sna toghcháin reachtacha a bhí ann an 6 Nollaig 2020, a reáchtáladh gan comhaontú náisiúnta maidir le coinníollacha toghcháin, agus nár chomhlíon siad na caighdeáin idirnáisiúnta maidir le próiseas daonlathach. Thairis sin, chuir an Chomhairle i bhfios go láidir gur gá cearta an duine a urramú. Luaigh sí freisin nach bhféadfadh aon bhealach a bheith ann amach as an ngéarchéim pholaitiúil i Veiniséala dá mbeadh eagla ar a saoránaigh go ngabhfaí iad agus go ndéanfaí géarleanúint orthu, lena n-áirítear a dteaghlaigh, as a gcearta agus saoirsí bunúsacha a fheidhmiú.

                     (6)

                     Léiríodh sna Conclúidí ón gComhairle an 25 Eanáir 2021 go bhfuil an tAontas, i bhfianaise staid chearta an duine, an smachta reachta agus an daonlathais i Veiniséala atá ag dul in olcas, faoi réir chun bearta sriantacha breise spriocdhírithe a ghlacadh i gcoinne na ndaoine sin a bhaineann an bonn den daonlathas nó den smacht reachta agus ina gcoinne siúd atá freagrach as sáruithe tromchúiseacha ar chearta an duine. Ceapadh na bearta sin chun nach ndéanfaí díobháil do mhuintir Veiniséala agus is féidir iad a aisiompú.

                     (7)

                     Sa chomhthéacs sin, agus i bhfianaise na staide tromchúisí atá fós ann i Veiniséala, ba cheart 19 nduine a chur ar liosta na ndaoine nádúrtha agus dlítheanacha, na n-eintiteas agus na gcomhlachtaí atá faoi réir bearta sriantacha in Iarscríbhinn I a ghabhann le Cinneadh (CBES) 2017/2074.

                     (8)

                     Ba cheart, dá bhrí sin, Iarscríbhinn I a ghabhann le Cinneadh (CBES) 2017/2074 a leasú dá réir,

               TAR ÉIS AN CINNEADH SEO A GHLACADH:

            Airteagal 1
            Leasaítear Iarscríbhinn I a ghabhann le Cinneadh (CBES) 2017/2074 mar a leagtar amach é san Iarscríbhinn.

            Airteagal 2
            Tiocfaidh an Cinneadh seo i bhfeidhm ar dháta a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 22 Feabhra 2021.

                  Thar ceann na Comhairle

                  An tUachtarán

               J. BORRELL FONTELLES

            (1)  Cinneadh (CBES) 2017/2074 ón gComhairle an 13 Samhain 2017 maidir le bearta sriantacha i bhfianaise a bhfuil ag tarlú i Veiniséala (IO L 295, 14.11.2017, lch. 60).

            (2)  Cinneadh (CBES) 2020/1700 ón gComhairle an 12 Samhain 2020 lena leasaítear Cinneadh (CBES) 2017/2074 maidir le bearta sriantacha i bhfianaise a bhfuil ag tarlú i Veiniséala (IO L 381, 13.11.2020, lch. 24).

            IARSCRÍBHINN
            Cuirtear na daoine a leanas ar an liosta de dhaoine nádúrtha agus dlítheanacha, d’eintitis agus de chomhlachtaí a leagtar amach in Iarscríbhinn I a ghabhann le Cinneadh (CBES) 2017/2074:

                           Ainm

                           Faisnéis aitheantais

                           Cúiseanna

                           Dáta an liostaithe

                           “37.

                           Remigio CEBALLOS ICHASO

                           Dáta breithe: 1 Bealtaine 1963
                           Uimhir Aitheantais: V-6557495
                           Inscne: fireann

                           Ceannasaí ar Operational and Strategic Command of the Bolivarian National Armed Forces of Venezuela (Comando Estratégico Operacional Fuerzas Armadas Nacionales Bolivarianas (CEOFANB)), an t-orgán is airde sa Venezuelan Armed Forces, ó mhí an Mheithimh 2017 i leith. Rialaíonn CEOFANB na Bolivarian National Armed Forces (FANB) agus an Bolivarian National Guard. Tá CEOFANB freagrach freisin as idirghábhálacha FANB i léirsithe a chomhordú.
                           Agus é ina cheannasaí ar CEOFANB, freagrach as sáruithe tromchúiseacha ar chearta an duine, lena n-áirítear forneart iomarcach a bheith á úsáid agus íde mhídhaonna, tháireach á tabhairt ag oifigigh FANB agus ag fo-fhórsaí faoina cheannas, lena n-áirítear an Bolivarian National Guard. Dar le foinsí éagsúla, an Misean Neamhspleách Idirnáisiúnta Aimsithe Fíricí faoi Phoblacht Bholavarach Veiniséala ina measc, tá FANB agus an Bolivarian National Guard freagrach as sáruithe ar chearta an duine.

                           22.2.2021

                           38.

                           Omar José PRIETO FERNÁNDEZ

                           Dáta breithe: 25 Bealtaine 1969
                           Uimhir Aitheantais: V-9761075
                           Inscne: fireann

                           Gobharnóir ar Zulia State ó mhí na Nollag 2017 i leith. Sa phost sin, bhain sé an bonn den daonlathas agus den smacht reachta in Zulia State. Ba é an National Constituent Assembly (ANC), atá neamhaitheanta, a chuir faoi mhionn oifige é, tar éis do bhuaiteoir dlisteanach an toghcháin diúltú do ANC é a chur faoi mhionn oifige. Rinne Omar José Prieto Fernández na toghcháin neamhdhaonlathacha don National Assembly, a tionóladh an 6 Nollaig 2020, a chur chun cinn go gníomhach. Thairis sin, in Zulia State, bhagair sé ‘cuairteanna tí’ ar cheannairí freasúra agus luaigh sé go ndearbhófaí Zulia State a bheith neamhspleách dá nglacfadh rialtas eatramhach cumhacht faoi stiúir Juan Guaidó.

                           22.2.2021

                           39.

                           José Dionisio BRITO RODRÍGUEZ

                           Dáta breithe: 15 Eanáir 1971
                           Uimhir Aitheantais: V-8263861
                           Inscne: fireann

                           Comhalta den National Assembly nár toghadh go daonlathach agus cathaoirleach ar an gCoimisiún Parlaiminteach a imscrúdaíonn na ‘gníomhartha arna ndéanamh i gcoinne na Poblachta’ ag comhaltaí den National Assembly a toghadh in 2015. Thairis sin, ghlac José Dionisio Brito Rodríguez ceannaireacht go neamhdhlisteanach ar an bpáirtí freasúra Primero Justicia, de bharr cinneadh a rinne an Supreme Court i mí an Mheithimh 2020. In 2019, díbríodh é ó Primero Justicia, de bharr líomhaintí maidir le héilliú. Thairis sin, mar chomhalta den National Assembly, ghlac sé páirt i dtoghadh neamhdhlisteanach Luis Eduardo Parra Rivero mar Uachtarán ar an National Assembly an 5 Eanáir 2020, rud a bhain an bonn den daonlathas agus den smacht reachta i Veiniséala. Reáchtáladh an toghchán gan chóram tráth ar chuir na póilíní míleata bac ar roinnt parlaiminteoirí a mbealach a dhéanamh isteach sa National Assembly. Dá bhrí sin, bhí ar chomhaltaí an fhreasúra iad féin a eagrú taobh amuigh d’áitreabh an National Assembly chun Juan Guaidó a atoghadh mar Uachtarán air. Dá bhrí sin, lena chuid gníomhaíochtaí, baineadh an bonn den daonlathas agus den smacht reachta i Veiniséala.

                           22.2.2021

                           40.

                           José Bernabé GUTIÉRREZ PARRA

                           Dáta breithe: 21 Nollaig 1952
                           Uimhir Aitheantais: V-1565144
                           Inscne: fireann

                           Comhalta den National Assembly nár toghadh go daonlathach agus ceannaire neamhdhlisteanach ar an bpáirtí freasúra Acción Democrática. D’éirigh le José Bernabé Gutiérrez Parra dul i gceannas, go neamhdhlisteanach, ar an bpáirtí freasúra Acción Democrática i mí an Mheithimh 2020 trí rialú ón Supreme Court. De shárú ar sheasamh an pháirtí sula ndeachaigh sé i gceannas air, ghlac Gutiérrez Parra páirt le Acción Democrática i dtoghcháin neamhdhaonlathacha an National Assembly a tionóladh an 6 Nollaig 2020. D’athraigh Gutiérrez Parra seasamh an pháirtí, bhain sé leas as siombail an pháirtí agus ghlac sé páirt sna toghcháin agus sna himeachtaí poiblí amhail díospóireachtaí ar an teilifís. Rinne comhaltaí dlisteanacha de chuid Acción Democrática, a dúirt gur comhcheilg agus feall a bhí ina chuid gníomhaíochtaí,Gutiérrez Parra a dhíbirt ón bpáirtí. Dá bhrí sin, lena chuid gníomhaíochtaí, baineadh an bonn den daonlathas agus den smacht reachta i Veiniséala.

                           22.2.2021

                           41.

                           Luis Fernando DAMIANI BUSTILLOS

                           Dáta breithe: 27 Aibreán 1946
                           Inscne: fireann

                           Breitheamh ar an Constitutional Chamber of the Supreme Court (Tribunal Supremo de Justicia (TSJ)). Mar chomhalta den Constitutional Chamber of the Supreme Court, tá sé freagrach as gníomhaíochtaí, ráitis agus rialuithe lenar forghabhadh cumhachtaí bunreachtúla an National Assembly agus lenar baineadh an bonn de chearta toghchánacha an fhreasúra lena n-áirítear an ceapachán aontaobhach a rinne an Supreme Court of the National Electoral Council (Consejo Nacional Electoral (CNE)) i mí an Mheithimh 2020 agus cur ar fionraí agus ionadú cheannaireacht na dtrí phríomhpháirtí freasúra i mí an Mheithimh agus i mí Iúil 2020. Dá bhrí sin, lena chuid gníomhaíochtaí, baineadh an bonn den daonlathas agus den smacht reachta i Veiniséala, agus thacaigh sé leis an mbonn a bheith á bhaint den daonlathas agus den smacht reachta ag an mbrainse feidhmiúcháin agus d’éascaigh sé é sin.

                           22.2.2021

                           42.

                           Lourdes Benicia SUÁREZ ANDERSON

                           Dáta breithe: 7 Márta 1965
                           Inscne: baineann

                           Breitheamh ar an Constitutional Chamber of the Supreme Court (Tribunal Supremo de Justicia (TSJ)). Mar chomhalta den Constitutional Chamber of the Supreme Court, tá sí freagrach as gníomhaíochtaí, ráitis agus rialuithe lenar forghabhadh cumhachtaí bunreachtúla an National Assembly agus lenar baineadh an bonn de chearta toghchánacha an fhreasúra lena n-áirítear an ceapachán aontaobhach a rinne an Supreme Court of the National Electoral Council (Consejo Nacional Electoral (CNE)) i mí an Mheithimh 2020 agus cur ar fionraí agus ionadú aontaobhach cheannaireacht na dtrí phríomhpháirtí freasúra i mí an Mheithimh agus i mí Iúil 2020. Dá bhrí sin, lena cuid gníomhaíochtaí, baineadh an bonn den daonlathas agus den smacht reachta i Veiniséala, agus thacaigh sí leis an mbonn a bheith á bhaint den daonlathas agus den smacht reachta ag an mbrainse feidhmiúcháin agus d’éascaigh sí é sin.

                           22.2.2021

                           43.

                           Calixto Antonio ORTEGA RÍOS

                           Dáta breithe: 12 Deireadh Fómhair 1950
                           Inscne: fireann

                           Breitheamh ar an Constitutional Chamber of the Supreme Court (Tribunal Supremo de Justicia (TSJ)). Mar chomhalta den Constitutional Chamber of the Supreme Court, tá sé freagrach as gníomhaíochtaí, ráitis agus rialuithe lenar forghabhadh cumhachtaí bunreachtúla an National Assembly agus lenar baineadh an bonn de chearta toghchánacha an fhreasúra lena n-áirítear an ceapachán aontaobhach a rinne an Supreme Court of the National Electoral Council (Consejo Nacional Electoral (CNE)) i mí an Mheithimh 2020 agus cur ar fionraí agus ionadú cheannaireacht na dtrí phríomhpháirtí freasúra i mí an Mheithimh agus i mí Iúil 2020. Dá bhrí sin, lena chuid gníomhaíochtaí, baineadh an bonn den daonlathas agus den smacht reachta i Veiniséala, agus thacaigh sé leis an mbonn a bheith á bhaint den daonlathas agus den smacht reachta ag an mbrainse feidhmiúcháin agus d’éascaigh sé é sin.

                           22.2.2021

                           44.

                           René Alberto DEGRAVES ALMARZA

                           Inscne: fireann

                           Breitheamh ar an Constitutional Chamber of the Supreme Court (Tribunal Supremo de Justicia (TSJ)). Mar chomhalta den Constitutional Chamber of the Supreme Court, tá sé freagrach as gníomhaíochtaí, ráitis agus rialuithe lenar forghabhadh cumhachtaí bunreachtúla an National Assembly agus lenar baineadh an bonn de chearta toghchánacha an fhreasúra lena n-áirítear an ceapachán aontaobhach a rinne an Supreme Court of the National Electoral Council (Consejo Nacional Electoral (CNE)) i mí an Mheithimh 2020 agus cur ar fionraí agus ionadú cheannaireacht na dtrí phríomhpháirtí freasúra i mí an Mheithimh agus i mí Iúil 2020. Dá bhrí sin, lena chuid gníomhaíochtaí, baineadh an bonn den daonlathas agus den smacht reachta i Veiniséala, agus thacaigh sé leis an mbonn a bheith á bhaint den daonlathas agus den smacht reachta ag an mbrainse feidhmiúcháin agus d’éascaigh sé é sin.

                           22.2.2021

                           45.

                           Arcadio DELGADO ROSALES

                           Dáta breithe: 23 Meán Fómhair 1954
                           Inscne: fireann

                           Breitheamh agus Leas-Uachtarán ar an Constitutional Chamber of the Supreme Court (Tribunal Supremo de Justicia (TSJ)). Mar chomhalta den Constitutional Chamber of the Supreme Court, tá sé freagrach as gníomhaíochtaí, ráitis agus rialuithe lenar forghabhadh cumhachtaí bunreachtúla an National Assembly agus lenar baineadh an bonn de chearta toghchánacha an fhreasúra lena n-áirítear an ceapachán aontaobhach a rinne an Supreme Court of the National Electoral Council (Consejo Nacional Electoral (CNE)) i mí an Mheithimh 2020 agus cur ar fionraí agus ionadú cheannaireacht na dtrí phríomhpháirtí freasúra i mí an Mheithimh agus i mí Iúil 2020. Dá bhrí sin, lena chuid gníomhaíochtaí, baineadh an bonn den daonlathas agus den smacht reachta i Veiniséala, agus thacaigh sé leis an mbonn a bheith á bhaint den daonlathas agus den smacht reachta ag an mbrainse feidhmiúcháin agus d’éascaigh sé é sin.

                           22.2.2021

                           46.

                           Carmen Auxiliadora ZULETA DE MERCHÁN

                           Dáta breithe: 13 Nollaig 1947
                           Inscne: baineann

                           Breitheamh ar an Constitutional Chamber of the Supreme Court (Tribunal Supremo de Justicia (TSJ)). Mar chomhalta den Constitutional Chamber of the Supreme Court, tá sí freagrach as gníomhaíochtaí, ráitis agus rialuithe lenar forghabhadh cumhachtaí bunreachtúla an National Assembly agus lenar baineadh an bonn de chearta toghchánacha an fhreasúra lena n-áirítear an ceapachán aontaobhach a rinne an Supreme Court of the National Electoral Council (Consejo Nacional Electoral (CNE)) i mí an Mheithimh 2020 agus cur ar fionraí agus ionadú aontaobhach cheannaireacht na dtrí phríomhpháirtí freasúra i mí an Mheithimh agus i mí Iúil 2020. Dá bhrí sin, lena cuid gníomhaíochtaí, baineadh an bonn den daonlathas agus den smacht reachta i Veiniséala, agus thacaigh sí leis an mbonn a bheith á bhaint den daonlathas agus den smacht reachta ag an mbrainse feidhmiúcháin agus d’éascaigh sí é sin.

                           22.2.2021

                           47.

                           Indira Maira ALFONZO IZAGUIRRE

                           Dáta breithe: 29 Aibreán 1968
                           Áit bhreithe: La Guaira (La Guaira State, Venezuela)
                           Uimhir Aitheantais: V-6978710
                           Inscne: baineann

                           Cathaoireach ar an National Electoral Council (Consejo Nacional Electoral (CNE)) ón 13 Meitheamh 2020 i leith. Iarchomhalta den Electoral Chamber agus den Plenary Chamber den Supreme Court (Tribunal Supremo de Justicia (TSJ)), an Dara Leas-Chathaoirleach ar TSJ ó 2015 go dtí an 24 Feabhra 2017, Leas-Chathaoirleach ar TSJ ón 24 Feabhra 2017 go dtí an 12 Meitheamh 2020. Mar chomhalta den Electoral Chamber de TSJ, tá Indira Maira Alfonzo Izaguirre freagrach as na gníomhaíochtaí a rinneadh i gcoinne an National Assembly a bhí nuathofa ag an am i mí na Nollag 2015, arb é ba thoradh leo nárbh fhéidir leis an National Assembly a chumhacht reachtach a fheidhmiú. Thairis sin, ghlac sí lena ceapachán mar chathaoirleach ar CNE i mí an Mheithimh 2020, ceapachán a rinne TSJ cé gurb é sin saincheart an National Assembly. Sa ról sin, d’eagraigh sí agus mhaoirsigh sí toghcháin neamhdhaonlathacha an National Assembly a tionóladh an 6 Nollaig 2020 agus ghlac sí páirt san athrú a rinneadh, an 30 Meitheamh 2020, ar na noirm thoghchánacha do na toghcháin sin. Dá bhrí sin, lena cuid gníomhaíochtaí, baineadh an bonn den daonlathas agus den smacht reachta i Veiniséala.

                           22.2.2021

                           48.

                           Leonardo Enrique MORALES POLEO

                           Inscne: fireann

                           Leas-Uachtarán ar an National Electoral Council (Consejo Nacional Electoral (CNE)) ón 7 Lúnasa 2020 i leith agus Uachtarán ar an Political Participation and Financing Commission.
                           Cheap an Supreme Court (Tribunal Supremo de Justicia (TSJ)) Leonardo Enrique Morales Poleo ina Leas-Uachtarán ar CNE agus ina Uachtarán ar an Political Participation and Financing Commission an 7 Lúnasa 2020 cé gurb é sin saincheart an National Assembly. Thairis sin, díreach sular ceapadh é, bhí sé sa Advanced Progressive Party (Avanzada progresista). Mar chomhalta de CNE, ghlac sé páirt iomlán i maoirsiú an phróisis thoghchánaigh as a d’eascair toghcháin neamhdhaonlathacha an National Assembly an 6 Nollaig 2020. Dá bhrí sin, lena chuid gníomhaíochtaí, baineadh an bonn den daonlathas agus den smacht reachta i Veiniséala.

                           22.2.2021

                           49.

                           Tania D’AMELIO CARDIET

                           Dáta breithe: 5 Nollaig 1971
                           Áit bhreithe: an Iodáil
                           Náisiúntacht: Veiniséalach
                           Uimhir Aitheantais: V-11691429
                           Inscne: baineann

                           Comhalta (Reachtaire) den National Electoral Council (Consejo Nacional Electoral (CNE)) don tréimhse 2016-2023. Iarchomhalta (Reachtaire) de CNE don tréimhse 2010-2016.
                           Rannchuidigh Tania d’Amelio Cardiet go díreach, trína cuid gníomhaíochta sna feidhmeanna a bhí aici mar reachtaire ar an CNE ó 2010 i leith, leis an mbonn a bhaint den daonlathas agus den smacht reachta i Veiniséala, lena n-áirítear trí thoghcháin neamhdhaonlathacha an National Assembly in 2020, trí pháirt a ghlacadh san athrú a rinneadh, an 30 Meitheamh 2020, ar na noirm thoghchánacha do na toghcháin sin, agus trí pháirt a ghlacadh in eagrú agus i gcur i ngníomh thoghcháin uachtaránachta 2018. Thairis sin, ghlac Amelio Cardiet lena ceapachán ag CNE in 2016, ceapachán a rinne an Supreme Court (Tribunal Supremo de Justicia (TSJ)), cé gurb é sin saincheart an National Assembly.

                           22.2.2021

                           50.

                           José Miguel DOMÍNGUEZ RAMÍREZ

                           Dáta breithe: 17 Deireadh Fómhair 1979
                           Uimhir Aitheantais: V-14444352
                           Inscne: fireann

                           Stiúrthóir ar na Special Action Forces (Fuerzas de Acciones Especiales (FAES)) ón 6 Bealtaine 2019. Iar-Phríomh-Choimisinéir ar FAES in Táchira State. Ina theannta sin, bhí José Miguel Domínguez Ramírez mar Stiúrthóir Oibríochtaí ar FAES, a thagann faoin Bolivarian National Police de chuid Veiniséala. Freagrach as sáruithe tromchúiseacha ar chearta an duine agus as cos ar bolg ar an tsochaí shibhialta agus ar an bhfreasúra daonlathach i Veiniséala a rinne oifigigh FAES. Tá FAES aitheanta as maruithe seachbhreithiúnacha agus as a ról foréigneach maidir le heasaontú freasúróirí polaitiúla, an freasúra agus agóideoirí a chur faoi chois, rud a d’fhág gur éiligh Michelle Bachelet, Ard-Choimisinéir na Náisiún Aontaithe um Chearta an Duine, go ndéanfaí FAES a dhíscaoileadh. Thairis sin, roimhe seo, bhí Domínguez Ramírez ina chomhalta d’fhoireann slándála Veiniséala a thosaigh ag scaoileadh ar agóideoirí mac léinn an 12 Feabhra 2014, rud a d’fhág go bhfuair mac léinn amháin ar a laghad, Bassil Da Costa, bás.

                           22.2.2021

                           51.

                           Carlos Ramón Enrique CARVALLO GUEVARA

                           Uimhir Aitheantais: V-10132041
                           Inscne: fireann

                           Rannán-Ghinearál, agus Leas-Stiúrthóir an Military Counter-Intelligence (Dirección General de Contrainteligencia Militar (DGCIM)) ón 21 Lúnasa 2020 i leith. Comharba an Ghinearáil Rafael Ramón Blanco Marrero. Roimhe seo, bhí Carlos Ramón Enrique Carvallo Guevara ar fiannas le DGCIM i réigiún Los Andes, agus bhí post uaschéime aige sa Bolivarian National Guard. Freagrach as sáruithe tromchúiseacha ar chearta an duine i Veiniséala a rinne oifigigh de chuid DGCIM a bhí faoina cheannas. Sna torthaí a d’fhoilsigh an Misean Neamhspleách Idirnáisiúnta Aimsithe Fíricí faoi Phoblacht Bholavarach Veiniséala le déanaí, cuirtear síos ar DGCIM mar institiúid atá freagrach go díreach as sáruithe tromchúiseacha ar chearta an duine.

                           22.2.2021

                           52.

                           Jesús Emilio VÁSQUEZ QUINTERO

                           Uimhir Aitheantais: V-7422049
                           Inscne: fireann

                           Rannán-Ghinearál ón 5 Iúil 2019 i leith agus Ard-Aighne an Military Prosecutor’s Office ó mhí na Nollag 2017 i leith. Freagrach, agus é ina Ard-Aigne ar an Military Prosecutor’s Office, as an mbonn a bhaint den daonlathas agus den smacht reachta i Veiniséala. Luaitear an Military Prosecutor’s Office le hionchúiseamh breithiúnach inmheánach sna Armed Forces, agus le mainneachtain a dhéanamh teagmhais a imscrúdú, lena n-áirítear cás bhás chaptaen Acosta in 2019. Thairis sin, tá ceartas míleata á chur i bhfeidhm ar shibhialtaigh.

                           22.2.2021

                           53.

                           Carlos Enrique TERÁN HURTADO

                           Uimhir Aitheantais: V-8042567
                           Inscne: fireann

                           Briogáidire-Ghinearál ón 5 Iúil 2019 i leith agus ceann ar an Special Directorate of Criminal Investigation of the Directorate-General of Military Counter-Intelligence (Dirección General de Contrainteligencia Militar (DGCIM)) ó 2019 i leith. I bhfeidhmeanna roimhe seo, bhí an Briogáidire-Ghinearál Carlos Enrique Terán Hurtado ina cheann ar na póilíní in Falcón State agus ina cheann ar DGCIM in Táchira State. Freagrach as sáruithe tromchúiseacha ar chearta an duine, lena n-áirítear íde chruálach mhídhaonna ar choinneálaithe, a rinne oifigigh de chuid DGCIM a bhí faoina cheannas. Sna torthaí mionsonraithe ón Misean Neamhspleách Idirnáisiúnta Aimsithe Fíricí faoi Phoblacht Bholavarach Veiniséala, luaitear go sonrach go bhfuil an Briogáidire-Ghinearál Terán Hurtado ar cheann de na gníomhaithe freagracha, agus go bhfuil baint aige le cás chaptaen de la Sotta.

                           22.2.2021

                           54.

                           Manuel Eduardo PÉREZ URDANETA

                           Dáta breithe: 29 Nollaig 1960 nó 26 Bealtaine 1962
                           Áit bhreithe: Cagua, State of Aragua
                           Uimhir Aitheantais: V-6357038
                           Uimhir Phas: 001234503 (dulta in éag in 2012)
                           Inscne: fireann

                           Leas-Aire Gnóthaí Baile agus Dlí agus Cirt ón 7 Aibreán 2015 i leith. Tá an Briogáidire-Ghinearál Manuel Eduardo Pérez Urdaneta ar cheann den chúigear Leas-Airí laistigh den Ministry of the Interior and Justice de chuid Veiniséala. Faoina chúram, cuimsítear an tSlándáil Choisctheach agus an tSábháilteacht Phoiblí (Viceministro de prevención y Seguridad Ciudadana). Roimhe seo, bhí an Briogáidire-Ghinearál Pérez ina Stiúrthóir ar an Bolivarian National Police. Freagrach, sa ról sin, as sáruithe tromchúiseacha ar chearta an duine, lena n-áirítear forneart trom fisiciúil a úsáid i gcoinne agóideoirí síochánta, a rinne oifigigh den Bolivarian National Police a bhí faoina údarás.

                           22.2.2021

                           55.

                           Douglas Arnoldo RICO GONZÁLEZ

                           Dáta breithe: 28 Meán Fómhair 1969
                           Uimhir Aitheantais: V-6864238
                           Inscne: fireann

                           Stiúrthóir ar an Scientific, Penal, and Criminal Investigation Corps (Cuerpo de Investigaciones Científicas, Penales y Criminalísticas (CICPC)) ón 5 Feabhra 2016 i leith. Roimhe sin, bhí sé ina leas-stiúrthóir ar CICPC. Freagrach as sáruithe tromchúiseacha ar chearta an duine i Veiniséala a rinne oifigigh de chuid DGCIM a bhí faoina cheannas. Sa tuarascáil ón Misean Neamhspleách Idirnáisiúnta Aimsithe Fíricí faoi Phoblacht Bholavarach Veiniséala, cuirtear síos ar CICPC mar institiúid a dhéanann sáruithe córasacha ar chearta an duine i Veiniséala.

                           22.2.2021”


title: Cinneadh (Euratom) 2021/281 ón gComhairle an 22 Feabhra 2021 lena leasaítear Cinneadh 2007/198/Euratom lena mbunaítear an Comhghnóthas Eorpach um ITER agus um Fhuinneamh Comhleá a Fhorbairt agus lena dtugtar buntáistí dó

text:
                  23.2.2021

                  GA

                  Iris Oifigiúil an Aontais Eorpaigh

                  L 62/41

         CINNEADH (Euratom) 2021/281 ÓN gCOMHAIRLE
         an 22 Feabhra 2021
         lena leasaítear Cinneadh 2007/198/Euratom lena mbunaítear an Comhghnóthas Eorpach um ITER agus um Fhuinneamh Comhleá a Fhorbairt agus lena dtugtar buntáistí dó
         TÁ COMHAIRLE AN AONTAIS EORPAIGH,
         Ag féachaint don Chonradh lena mbunaítear an Comhphobal Eorpach do Fhuinneamh Adamhach, agus go háirithe an tríú agus an ceathrú mír d’Airteagal 47 de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Shínigh Euratom, an tSín, an India, an tSeapáin, an Chóiré Theas, Cónaidhm na Rúise agus na Stáit Aontaithe an Comhaontú maidir le Bunú na hEagraíochta Fuinnimh Comhleá ITER chun an Tionscadal ITER a chur chun feidhme (1) (“an Comhaontú ITER”) i mí na Samhna 2006. Tá Euratom, arb é, de réir Chomhaontú ITER, an t-óstpháirtí, i dtús cadhnaíochta leis an tionscadal seo.

                     (2)

                     Le Cinneadh 2007/198/Euratom (2), bhunaigh an Chomhairle an Comhghnóthas Eorpach um ITER agus um Fhuinneamh Comhleá a Fhorbairt (“Fuinneamh Comhleá”) (“an Comhghnóthas”) chun foráil a dhéanamh maidir le hionchur Euratom in Eagraíocht Idirnáisiúnta um Fhuinneamh Comhleá ITER agus i ngníomhaíochtaí an Chur Chuige Níos Leithne leis an tSeapáin a sholáthar chomh maith le clár gníomhaíochtaí a ullmhú agus a chomhordú mar ullmhúchán do thógáil imoibreora comhleá taispeána agus saoráidí gaolmhara.

                     (3)

                     Foráiltear le hAirteagal 5 de Chinneadh 2007/198/Euratom go mbeidh rialachán airgeadais ar leith ag an gComhghnóthas a bheidh bunaithe ar phrionsabail Rialachán Tarmligthe (AE) Uimh. 1271/2013 ón gCoimisiún (3) agus a fhéadfaidh imeacht ón Rialachán Tarmligthe sin i gcás inar gá sin de bharr riachtanais shonracha oibríochta an Chomhghnóthais, faoi réir réamhchomhairliúcháin leis an gCoimisiún. Rialaítear cur chun feidhme an bhuiséid le Teideal IV de rialachán airgeadais an Chomhghnóthais.

                     (4)

                     Le Cinneadh 2007/198/Euratom tugadh méid tagartha airgeadais a measadh a bheith riachtanach don Chomhghnóthas, mar aon le ranníocaíocht tháscach iomlán Euratom leis an méid sin, atá le cur ar fáil trí chláir thaighde agus oiliúna an Chomhphobail arna nglacadh de bhun Airteagal 7 den Chonradh nó trí aon chinneadh eile arna ghlacadh ag an gComhairle.

                     (5)

                     Leasaíodh Cinneadh 2007/198/Euratom le Cinneadh 2013/791/Euratom ón gComhairle (4) chun go bhféadfar maoiniú ar ghníomhaíochtaí an Chomhghnóthais a cheadú d’fhad ré an chreata airgeadais ilbhliantúil do na blianta 2014 go 2020 a leagtar síos i Rialachán (AE, Euratom) Uimh. 1311/2013 ón gComhairle (5).

                     (6)

                     Fuair bonnlíne nua thionscadal ITER, arna hullmhú mar chuid de na feabhsuithe ar bhainistíocht an tionscadail, tacaíocht ó Chomhairle ITER in 2016 agus in 2017. Úsáideadh í ina dhiaidh sin chun riachtanais chistiúcháin an Chomhghnóthais a mheas. Beartaítear le sceideal nuashonraithe na bonnlíne nua go mbainfear amach An Chéad Phlasma i mí na Nollag 2025 agus go mbeidh an oibríocht ag feidhmiú go hiomlán, ag úsáid breosla deoitéiriam-tritiam, in 2035. Ní áirítear teagmhais sa sceideal sin, agus dá bhrí sin, glactar leis gur gá gach mór-riosca a mhaolú.

                     (7)

                     An 12 Aibreán 2018, d’athdhearbhaigh an Chomhairle tiomantas leanúnach Euratom do thionscadal ITER a thabhairt chun críche go rathúil agus thug sí sainordú don Choimisiún bonnlíne nua thionscadal ITER a fhormheas thar ceann Euratom ag cruinniú de Chomhairle ITER ar leibhéal na nAirí. Ag an am céanna, d’iarr an Chomhairle go leanfadh an Comhghnóthas dá dhualgais tuairiscithe agus athbhreithnithe i gcomhréir leis na conclúidí ón gComhairle an 12 Iúil 2010 agus go ndéanfadh sé measúnuithe neamhspleácha rialta ar dhul chun cinn ITER, le béim ar an bhfeidhmíocht agus ar bhainistiú tionscadail, lena n-áirítear teorannú costais, rialú ar sceideal an tionscadail mar aon le bainistiú riosca.

                     (8)

                     Leis an gCinneadh seo ceadófar sineirgí agus comhlántachtaí le gníomhaíochtaí taighde comhleá arna gcistiú trí Chlár Taighde agus Oiliúna Euratom. Tá tógáil agus oibriú rathúil ITER ar rébhealach an treochláir comhleá Eorpaigh arna fhormhuiniú ag gach geallsealbhóir taighde comhleá san Eoraip.

                     (9)

                     Shocraigh Parlaimint na hEorpa agus an Chomhairle leibhéal uasta ghealltanais Euratom do ITER sa chreat airgeadais ilbhliantúil do na blianta 2021 go 2027 a leagtar síos i Rialachán (AE, Euratom) 2020/2093 ón gComhairle (6) (“CAI 2021 go 2027”) ag EUR 5 614 000 000 i bpraghsanna reatha.

                     (10)

                     Le lánurraim do cheart na mBallstát cinneadh a dhéanamh maidir lena meascán fuinnimh, féadfaidh gníomhaíochtaí faoin gCinneadh seo rannchuidiú le cuspóirí an treochláir comhleá Eorpaigh a bhaint amach.

                     (11)

                     De bhun mhíreanna 22 agus 23 de Chomhaontú Idirinstitiúideach an 13 Aibreán 2016 maidir le Reachtóireacht Níos Fearr (7), is gá meastóireacht a dhéanamh ar ITER ar bhonn faisnéise arna bailiú trí cheanglais faireacháin shonracha, agus ró-rialáil agus ualach riaracháin á seachaint ag an am céanna. Ar na ceanglais sin, is féidir táscairí intomhaiste a áireamh, i gcás inarb iomchuí sin, mar bhonn faoi mheastóireacht ar éifeachtaí ITER. Ba cheart conclúidí na meastóireachtaí sin arna ndéanamh ag an gCoimisiún a chur in iúl do Pharlaimint na hEorpa, don Chomhairle, do Choiste Eacnamaíoch agus Sóisialta na hEorpa agus do Choiste na Réigiún. Má tharlaíonn go bhfuil uainiú na meastóireachtaí ex post agus eatramhacha gar dá chéile, ba cheart é a bheith indéanta an dá mheastóireacht a chur le chéile in aon mheastóireacht amháin lena gcumhdófaí an dá thréimhse.

                     (12)

                     I gcomhréir le Rialachán (AE, Euratom) 2018/1046 ó Pharlaimint na hEorpa agus ón gComhairle (8) (an “Rialachán Airgeadais”), le Rialachán (AE, Euratom) Uimh. 883/2013 ó Pharlaimint na hEorpa agus ón gComhairle (9), agus le Rialacháin (CE, Euratom) Uimh. 2988/95 (10), (Euratom, CE) Uimh. 2185/96 (11) agus (AE) 2017/1939 (12) ón gComhairle, ní mór leasanna airgeadais an Aontais a chosaint trí bhíthin bearta comhréireacha, lena n-áirítear bearta a bhaineann le neamhrialtachtaí a chosc, a bhrath, a cheartú agus a imscrúdú, lena n-áirítear calaois, le cistí a cailleadh, a íocadh go mícheart nó a úsáideadh go mícheart a ghnóthú, agus, i gcás inarb iomchuí, le pionóis riaracháin a fhorchur.
                     Go háirithe, i gcomhréir le Rialacháin (Euratom, CE) Uimh. 2185/96 agus (AE, Euratom) Uimh. 883/2013, tá sé de chumhacht ag an Oifig Eorpach Frith-Chalaoise (OLAF) imscrúduithe riaracháin a dhéanamh, lena n-áirítear seiceálacha agus cigireachtaí ar an láthair, d’fhonn a shuí ar tharla calaois, éilliú nó aon ghníomhaíocht neamhdhleathach eile a dhéanann difear do leasanna airgeadais an Aontais. Tá sé de chumhacht ag Oifig an Ionchúisitheora Phoiblí Eorpaigh (OIPE), i gcomhréir le Rialachán (AE) 2017/1939, cionta coiriúla a dhéanann difear do leasanna airgeadais an Aontais, dá bhforáiltear i dTreoir (AE) 2017/1371 ó Pharlaimint na hEorpa agus ón gComhairle (13), a imscrúdú agus a ionchúiseamh . I gcomhréir leis an Rialachán Airgeadais, aon duine nó aon eintiteas a fhaigheann cistí ón Aontas ní mór dó comhoibriú go hiomlán i gcosaint leasanna airgeadais an Aontais, na cearta agus an rochtain is gá a thabhairt don Choimisiún, do OLAF, don Chúirt Iniúchóirí agus, i leith na mBallstát sin atá rannpháirteach sa chomhar feabhsaithe de bhun Rialachán (AE) 2017/1939, do OIPE, agus a áirithiú go dtabharfaidh aon tríú páirtithe a bheidh páirteach i gcur chun feidhme cistí ón Aontas cearta coibhéiseacha.

                     (13)

                     Ba cheart go ndéanfaí leis an gCinneadh seo infheictheacht chistiú an Chomhphobail a áirithiú trí fhaisnéis spriocdhírithe atá comhleanúnach, éifeachtach agus comhréireach a sholáthar do shainghrúpaí éagsúla, lena n-áirítear na meáin agus an pobal.

                     (14)

                     Is gá Cinneadh 2007/198/Euratom a leasú chun go bhféadfar gníomhaíochtaí an Chomhghnóthais agus gníomhaíochtaí gaolmhara an Choimisiúin a mhaoiniú don tréimhse 2021-2027 ó bhuiséad ginearálta an Aontais Eorpaigh.

                     (15)

                     Chun a áirithiú go dtabharfaí tionscadal ITER chun críche go rathúil agus go mbeidh leanúnachas sa tacaíocht a sholáthraítear sa réimse beartais ábhartha ó thús CAI 2021 go 2027, ba cheart feidhm a bheith ag an gCinneadh seo, le héifeacht chúlghabhálach, ón 1 Eanáir 2021 agus ba cheart dó teacht i bhfeidhm mar ábhar práinne.

                     (16)

                     Ba cheart, dá bhrí sin, Cinneadh 2007/198/Euratom a leasú dá réir sin,

               TAR ÉIS AN CINNEADH SEO A GHLACADH:

            Airteagal 1
            Leasaítear Cinneadh 2007/198/Euratom mar a leanas:

                        (1)

                        leasaítear Airteagal 4 mar a leanas:

                                    (a)

                                    cuirtear an méid seo a leanas in ionad mhír 3:

                                       “3.   Is é EUR 5 614 000 000 i bpraghsanna reatha a bheidh i ranníocaíocht tháscach Euratom leis an gComhghnóthas don ré 2021 go 2027, lena n-áirítear an caiteachas tacaíochta gaolmhar dá dtagraítear i mír 4 don tréimhse chéanna.”;

                                    (b)

                                    cuirtear isteach an mhír seo a leanas:

                                       “4.   Féadfar a chumhdach freisin leis an méid dá dtagraítear i mír 3 speansais a bhaineann le hullmhúchán, faireachán, rialú, iniúchóireacht, meastóireacht agus gníomhaíochtaí agus caiteachais eile atá riachtanach le haghaidh bhainistiú agus chur chun feidhme an Chinnidh seo, lena n-áirítear caiteachas riaracháin, chomh maith le meastóireacht a dhéanamh ar ghnóthú a chuspóirí. Ina theannta sin, féadfar a chumhdach leis speansais a bhaineann le staidéir agus le cruinnithe saineolaithe, mar aon le speansais a bhaineann le líonraí teicneolaíochta faisnéise arb é is fócas dóibh próiseáil agus malartú faisnéise, lena n-áirítear uirlisí teicneolaíochta faisnéise corparáideacha agus cúnamh teicniúil agus riaracháin eile a bhfuil gá leo i ndáil le bainistiú an Chinnidh seo.”;

                        (2)

                        scriostar Airteagal 5b;

                        (3)

                        cuirtear isteach an tAirteagal seo a leanas:

                           “Airteagal 5c
                           Meastóireacht

                              1.   Déanfar meastóireachtaí ar chur chun feidhme an Chinnidh seo go rialta agus go tráthúil chun fónamh don phróiseas cinnteoireachta.

                              2.   A luaithe a bheidh faisnéis leordhóthanach ar fáil maidir le cur chun feidhme an Chinnidh sa tréimhse 2021 go 2027, déanfaidh an Coimisiún meastóireacht eatramhach ar chur chun feidhme an Chinnidh seo tráth nach déanaí ná 2024.

                              3.   Ag deireadh chur chun feidhme an Chinnidh, ach tráth nach déanaí ná 4 bliana tar éis dheireadh na tréimhse a shonraítear in Airteagal 4(3), déanfaidh an Coimisiún meastóireacht deiridh ar chur chun feidhme an Chinnidh seo.

                              4.   Cuirfidh an Coimisiún torthaí na meastóireachtaí a dhéanfar faoin Airteagal seo, chomh maith lena bharúlacha féin, in iúl do Pharlaimint na hEorpa, don Chomhairle, do Choiste Eacnamaíoch agus Sóisialta na hEorpa agus do Choiste na Réigiún.”;

                        (4)

                        cuirtear isteach an tAirteagal seo a leanas:

                           “Airteagal 5d
                           Cumarsáid, infheictheacht agus poiblíocht

                              1.   Tabharfaidh faighteoirí cistithe ón gComhphobal aitheantas d’fhoinse na gcistí sin agus áiritheoidh siad infheictheacht an chistithe ón gComhphobal, go háirithe nuair a bhíonn na gníomhaíochtaí agus a dtorthaí á gcur chun cinn, trí fhaisnéis spriocdhírithe atá comhleanúnach, éifeachtach agus comhréireach a sholáthar do shainghrúpaí éagsúla, lena n-áirítear na meáin agus an pobal.

                              2.   Cuirfidh an Coimisiún chun feidhme gníomhaíochtaí faisnéise agus cumarsáide a bhaineann leis an gCinneadh sin, leis na gníomhaíochtaí a rinneadh de bhun an Chinnidh sin agus leis na torthaí a baineadh amach. Beidh na hacmhainní airgeadais a leithdháilfear ar an gCinneadh sin ina rannchuidiú freisin chun cumarsáid chorparáideach a dhéanamh i ndáil le tosaíochtaí polaitiúla an Aontais, a mhéid a bhaineann na tosaíochtaí sin leis na cuspóirí dá dtagraítear in Airteagal 1.”.

            Airteagal 2
            Tiocfaidh an Cinneadh seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 1 Eanáir 2021.
            Dírítear an Cinneadh seo chuig na Ballstáit.

            Arna dhéanamh sa Bhruiséil, 22 Feabhra 2021.

                  Thar ceann na Comhairle

                  An tUachtarán

               J. BORRELL FONTELLES

            (1)  IO L 358, 16.12.2006, lch. 62.

            (2)  Cinneadh 2007/198/Euratom ón gComhairle an 27 Márta 2007 lena mbunaítear an Comhghnóthas Eorpach um ITER agus um Fhuinneamh Comhleá a Fhorbairt agus buntáistí a thabhairt dó (IO L 90, 30.3.2007, lch. 58).

            (3)  Rialachán Tarmligthe (AE) Uimh. 1271/2013 ón gCoimisiún an 30 Meán Fómhair 2013 maidir leis an rialachán réime airgeadais do na comhlachtaí dá dtagraítear in Airteagal 208 de Rialachán (AE, Euratom) Uimh. 966/2012 ó Pharlaimint na hEorpa agus ón gComhairle (IO L 328, 7.12.2013, lch. 42).

            (4)  Cinneadh 2013/791/Euratom ón gComhairle an 13 Nollaig 2013 lena leasaítear Cinneadh 2007/198/Euratom lena mbunaítear an Comhghnóthas Eorpach um ITER agus um Fhuinneamh Comhleá a Fhorbairt agus buntáistí a thabhairt dó (IO L 349, 21.12.2013, lch. 100).

            (5)  Rialachán (AE, Euratom) Uimh. 1311/2013 ón gComhairle an 2 Nollaig 2013 lena leagtar síos an creat airgeadais ilbhliantúil do na blianta 2014 go 2020 (IO L 347, 20.12.2013, lch. 884).

            (6)  Rialachán (AE, Euratom) 2020/2093 ón gComhairle an 17 Nollaig 2020 lena leagtar síos an creat airgeadais ilbhliantúil do na blianta 2021 go 2027 (IO L 433 I, 22.12.2020, lch. 11).

            (7)  IO L 123, 12.5.2016, lch. 1.

            (8)  Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n-aisghairtear Rialachán (AE, Euratom) Uimh. 966/2012 (IO L 193, 30.7.2018, lch. 1).

            (9)  Rialachán (AE, Euratom) Uimh. 883/2013 ó Pharlaimint na hEorpa agus ón gComhairle an 11 Meán Fómhair 2013 maidir le himscrúduithe arna ndéanamh ag an Oifig Eorpach Frith-Chalaoise (OLAF) agus lena n-aisghairtear Rialachán (CE) Uimh. 1073/1999 ó Pharlaimint na hEorpa agus ón gComhairle agus Rialachán (Euratom) Uimh. 1074/1999 ón gComhairle (IO L 248, 18.9.2013, lch. 1).

            (10)  Rialachán (CE, Euratom) Uimh. 2988/95 ón gComhairle an 18 Nollaig 1995 maidir le leasanna airgeadais na gComhphobal Eorpach a chosaint (IO L 312, 23.12.1995, lch. 1).

            (11)  Rialachán (Euratom, CE) Uimh. 2185/96 ón gComhairle an 11 Samhain 1996 maidir le seiceálacha agus cigireachtaí ar an láthair arna ndéanamh ag an gCoimisiún chun leasanna airgeadais na gComhphobal Eorpach a chosaint i gcoinne na calaoise agus neamhrialtachtaí eile (IO L 292, 15.11.1996, lch. 2).

            (12)  Rialachán (AE) 2017/1939 ón gComhairle an 12 Deireadh Fómhair 2017 lena gcuirtear chun feidhme comhar feabhsaithe maidir le bunú Oifig an Ionchúisitheora Phoiblí Eorpaigh (“OIPE”) (IO L 283, 31.10.2017, lch. 1).

            (13)  Treoir (AE) 2017/1371 ó Pharlaimint na hEorpa agus ón gComhairle an 5 Iúil 2017 maidir leis an gcomhrac in aghaidh na calaoise ar leasanna airgeadais an Aontais trí bhíthin an dlí choiriúil (IO L 198, 28.7.2017, lch. 29).


title: Cinneadh (CBES) 2021/282 ón gComhairle an 22 Feabhra 2021 lena leasaítear Cinneadh (CBES) 2018/904 lena gcuirtear síneadh le sainordú Ionadaí Speisialta an Aontais Eorpaigh don Áise Láir

text:
                  23.2.2021

                  GA

                  Iris Oifigiúil an Aontais Eorpaigh

                  L 62/45

         CINNEADH (CBES) 2021/282 ÓN gCOMHAIRLE
         an 22 Feabhra 2021
         lena leasaítear Cinneadh (CBES) 2018/904 lena gcuirtear síneadh le sainordú Ionadaí Speisialta an Aontais Eorpaigh don Áise Láir
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 33 agus Airteagal 31(2) de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:

                     (1)

                     An 15 Aibreán 2015, ghlac an Chomhairle Cinneadh (CBES) 2015/598 (1) lena gceaptar Peter BURIAN mar Ionadaí Speisialta an Aontais Eorpaigh (ISAE) don Áise Láir.

                     (2)

                     An 25 Meitheamh 2018, ghlac an Chomhairle Cinneadh (CBES) 2018/904 (2) lena gcuirtear síneadh le sainordú Peter BURIAN mar ISAE don Áise Láir, Cuireadh síneadh breise le sainordú ISAE le Cinneadh (CBES) 2020/252 ón gComhairle (3). Tá sainordú ISAE le dul in éag an 28 Feabhra 2021.

                     (3)

                     Ba cheart síneadh ceithre mhí breise a chur le sainordú ISAE, laistigh den mhéid tagartha airgeadais a leagtar amach in Airteagal 5(1) de Chinneadh (CBES) 2018/904, arna leasú le Cinneadh (CBES) 2020/252.

                     (4)

                     Cuirfidh ISAE don Áise Láir an sainordú chun feidhme i gcomhthéacs staid a d’fhéadfadh dul in olcas agus a d’fhéadfadh bac a chur ar ghnóthú chuspóirí ghníomhaíocht sheachtrach an Aontais mar a leagtar amach in Airteagal 21 den Chonradh é,

               TAR ÉIS AN CINNEADH SEO A GHLACADH:

            Airteagal 1
            Leasaítear Cinneadh (CBES) 2018/904 mar a leanas:

                        (1)

                        Cuirtear an méid seo a leanas in ionad Airteagal 1:

                           “Airteagal 1
                           Ionadaí Speisialta an Aontais Eorpaigh
                           Cuirtear síneadh le sainordú Peter BURIAN mar Ionadaí Speisialta an Aontais Eorpaigh (ISAE) don Áise Láir go dtí an 30 Meitheamh 2021. Féadfaidh an Chomhairle a chinneadh go ndéanfaí sainordú ISAE a fhoirceannadh níos luaithe, bunaithe ar mheasúnú ón gCoiste Polaitiúil agus Slándála (CPS) agus ar thogra ó Ardionadaí an Aontais do Ghnóthaí Eachtracha agus don Bheartas Slándála (AI).”;

                        (2)

                        in Airteagal 14, cuirtear an méid seo a leanas in ionad an dara mír:
                        “An tuarascáil chuimsitheach chríochnaitheach ó ISAE maidir leis an sainordú a chur chun feidhme, tíolacfar í faoin 30 Aibreán 2021.”

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Bhruiséil, 22 Feabhra 2021.

                  Thar ceann na Comhairle

                  An tUachtarán

               J. BORRELL FONTELLES

            (1)  Cinneadh (CBES) 2015/598 ón gComhairle an 15 Aibreán 2015 lena gceaptar Ionadaí Speisialta an Aontais Eorpaigh don Áise Láir (IO L 99, 16.4.2015, lch. 25).

            (2)  Cinneadh (CBES) 2018/904 ón gComhairle an 25 Meitheamh 2018 lena gcuirtear síneadh le sainordú Ionadaí Speisialta an Aontais Eorpaigh don Áise Láir (IO L 161, 26.6.2018, lch. 12).

            (3)  Cinneadh (CBES) 2020/252 ón gComhairle an 25 Feabhra 2020 lena leasaítear Cinneadh (CBES) 2018/904 lena gcuirtear síneadh le sainordú Ionadaí Speisialta an Aontais Eorpaigh don Áise Láir (IO L 54I, 26.2.2020, lch. 7).


title: Cinneadh (CBES) 2021/283 ón gComhairle an 22 Feabhra 2021 lena leasaítear Cinneadh (CBES) 2018/906 lena gcuirtear síneadh le sainordú Ionadaí Speisialta an Aontaigh Eorpaigh don tSaiheil

text:
                  23.2.2021

                  GA

                  Iris Oifigiúil an Aontais Eorpaigh

                  L 62/47

         CINNEADH (CBES) 2021/283 ÓN gCOMHAIRLE
         an 22 Feabhra 2021
         lena leasaítear Cinneadh (CBES) 2018/906 lena gcuirtear síneadh le sainordú Ionadaí Speisialta an Aontaigh Eorpaigh don tSaiheil
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 33 agus Airteagal 31(2) de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:

                     (1)

                     An 7 Nollaig 2015, ghlac an Chomhairle Cinneadh (CBES) 2015/2274 (1) lena gceaptar Ángel LOSADA FERNÁNDEZ mar Ionadaí Speisialta an Aontais Eorpaigh (ISAE) don tSaiheil.

                     (2)

                     An 25 Meitheamh 2018, ghlac an Chomhairle Cinneadh (CBES) 2018/906 (2) lena gcuirtear síneadh le sainordú Ángel LOSADA FERNÁNDEZ mar ISAE don tSaiheil. Cuireadh síneadh breise le sainordú ISAE le Cinneadh (CBES) 2020/253 ón gComhairle (3). Tá sainordú ISAE le dul in éag an 28 Feabhra 2021.

                     (3)

                     Ba cheart síneadh 4 mhí breise a chur le sainordú ISAE, laistigh den mhéid tagartha airgeadais a leagtar amach in Airteagal 5(1) de Chinneadh (CBES) 2018/906 arna leasú le Cinneadh (CBES) 2020/253.

                     (4)

                     Cuirfidh ISAE an sainordú chun feidhme i gcomhthéacs staid a d'fhéadfadh dul in olcas agus a d'fhéadfadh bac a chur ar bhaint amach chuspóirí ghníomhaíocht sheachtrach an Aontais mar a leagtar amach iad in Airteagal 21 den Chonradh,

               TAR ÉIS AN CINNEADH SEO A GHLACADH:

            Airteagal 1
            Leasaítear Cinneadh (CBES) 2018/906 mar a leanas:

                        (1)

                        cuirtear an méid seo a leanas in ionad mhír 1 in Airteagal 1:
                        “Cuirtear síneadh le sainordú Ángel LOSADA FERNÁNDEZ mar Ionadaí Speisialta an Aontais Eorpaigh (ISAE) don tSaiheil go dtí an 30 Meitheamh 2021. Féadfaidh an Chomhairle a chinneadh go ndéanfaí sainordú ISAE a fhoirceannadh níos luaithe, bunaithe ar mheasúnú ón gCoiste Polaitiúil agus Slándála (CPS) agus ar thogra ó Ardionadaí an Aontais do Ghnóthaí Eachtracha agus don Bheartas Slándála (AI).”;

                        (2)

                        in Airteagal 14, cuirtear an méid seo a leanas in ionad an dara mír:
                        “Déanfar an tuarascáil chuimsitheach chríochnaitheach ó ISAE maidir leis an sainordú a chur chun feidhme a thíolacadh faoin 30 Aibreán 2021.”.

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Bhruiséil, 22 Feabhra 2021.

                  Thar ceann na Comhairle

                  An tUachtarán

               J. BORRELL FONTELLES

            (1)  Cinneadh (CBES) 2015/2274 ón gComhairle an 7 Nollaig 2015 lena gceaptar Ionadaí Speisialta an Aontais Eorpaigh don tSaiheil (IO L 322, 8.12.2015, lch. 44).

            (2)  Cinneadh (CBES) 2018/906 ón gComhairle an 25 Meitheamh 2018 lena síntear sainordú Ionadaí Speisialta an Aontais Eorpaigh don tSaiheil (IO L 161, 26.6.2018, lch. 22).

            (3)  Cinneadh (CBES) 2020/253 ón gComhairle an 25 Feabhra 2020 lena leasaítear Cinneadh (CBES) 2018/906 lena gcuirtear síneadh le sainordú Ionadaí Speisialta an Aontaigh Eorpaigh don tSaiheil (IO L 54 I, 26.2.2020, lch. 9).


title: Cinneadh (CBES) 2021/285 ón gComhairle an 22 Feabhra 2021 lena leasaítear Cinneadh (CBES) 2018/907 lena gcuirtear síneadh le sainordú Ionadaí Speisialta an Aontais Eorpaigh don Chugas Theas agus don ghéarchéim sa tSeoirsia

text:
                  23.2.2021

                  GA

                  Iris Oifigiúil an Aontais Eorpaigh

                  L 62/51

         CINNEADH (CBES) 2021/285 ÓN GCOMHAIRLE
         an 22 Feabhra 2021
         lena leasaítear Cinneadh (CBES) 2018/907 lena gcuirtear síneadh le sainordú Ionadaí Speisialta an Aontais Eorpaigh don Chugas Theas agus don ghéarchéim sa tSeoirsia
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 33 agus Airteagal 31(2) de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:

                     (1)

                     An 13 Samhain 2017, ghlac an Chomhairle Cinneadh (CBES) 2017/2071 (1) lena gceaptar Toivo KLAAR mar Ionadaí Speisialta an Aontais Eorpaigh (ISAE) don Chugas Theas agus don ghéarchéim sa tSeoirsia.

                     (2)

                     An 25 Meitheamh 2018, ghlac an Chomhairle Cinneadh (CBES) 2018/907 (2) lena gcuirtear síneadh le sainordú ISAE, arna leasú le Cinneadh (CBES) 2020/254 ón gComhairle (3). Tá sainordú an Ionadaí Speisialta le dul in éag an 28 Feabhra 2021.

                     (3)

                     Ba cheart síneadh 12 mhí breise a chur le sainordú ISAE don Chugas Theas agus don ghéarchéim sa tSeoirsia agus ba cheart méid tagartha airgeadais nua a bhunú don tréimhse ón 1 Márta 2021 go dtí an 28 Feabhra 2022.

                     (4)

                     Cuirfidh ISAE an sainordú chun feidhme i gcomhthéacs staid a d’fhéadfadh dul in olcas agus a d’fhéadfadh bac a chur ar bhaint amach chuspóirí ghníomhaíocht sheachtrach an Aontais mar a leagtar amach in Airteagal 21 den Chonradh iad,

               TAR ÉIS AN CINNEADH SEO A GHLACADH:

            Airteagal 1
            Leasaítear Cinneadh (CBES) 2018/907 mar a leanas:

                        (1)

                        cuirtear an méid seo a leanas in ionad Airteagal 1:

                           “Airteagal 1
                           Ionadaí Speisialta an Aontais Eorpaigh
                           Cuirtear síneadh le sainordú Toivo KLAAR mar Ionadaí Speisialta an Aontais Eorpaigh (ISAE) don Chugas Theas agus don ghéarchéim sa tSeoirsia go dtí an 28 Feabhra 2022. Féadfaidh an Chomhairle a chinneadh go ndéanfar sainordú ISAE a fhoirceannadh níos luaithe, bunaithe ar mheasúnú ón gCoiste Polaitiúil agus Slándála (CPS) agus ar thogra ó Ardionadaí an Aontais do Ghnóthaí Eachtracha agus don Bheartas Slándála (an tArdionadaí).”;

                        (2)

                        cuirtear an méid seo a leanas in ionad Airteagal 3:

                           “Airteagal 3
                           Sainordú
                           Chun na cuspóirí beartais a bhaint amach, is é an méid seo a leanas a bheidh mar shainordú ag ISAE:

                                       (a)

                                       teagmhálacha a fhorbairt le rialtais, le parlaimintí, le príomhghníomhaithe polaitiúla eile, leis na breithiúna agus leis an tsochaí shibhialta sa réigiún;

                                       (b)

                                       na tíortha sa réigiún a spreagadh chun comhoibriú agus comhar den sórt sin a éascú ar théamaí réigiúnacha comhleasa, amhail bagairtí comhchoiteanna slándála, an comhrac i gcoinne na sceimhlitheoireachta, na gáinneála aindleathaí agus na coireachta eagraithe; comhar trasteorann a spreagadh agus a éascú nuair is féidir chun aghaidh a thabhairt ar riachtanais áitiúla agus chun muinín agus athmhuintearas a chothú;

                                       (c)

                                       cuidiú le réiteach síochánta ar choinbhleachtaí i gcomhréir le prionsabail an dlí idirnáisiúnta agus cur chun feidhme an réitigh sin a éascú i ndlúthchomhar leis na Náisiúin Aontaithe agus ESCE; agus chun tacú le Grúpa ESCE Mhionsc agus a chomhchathaoirligh;

                                       (d)

                                       maidir leis an ngéarchéim sa tSeoirsia:

                                                   (i)

                                                   cuidiú leis an ullmhúchán do na cainteanna idirnáisiúnta a reáchtálfar faoi phointe 6 de phlean réitigh an 12 Lúnasa 2008, d’Idirphlé Idirnáisiúnta na Ginéive, agus dá bhearta cur chun feidhme an 8 Meán Fómhair 2008, lena n-áirítear maidir le socruithe le haghaidh slándála agus cobhsaíochta sa réigiún, saincheist na ndídeanaithe agus na ndaoine atá easáitithe ina dtír féin, ar bhonn prionsabal a aithnítear go hidirnáisiúnta, agus aon ábhar eile, trí chomhaontú frithpháirteach idir na páirtithe;

                                                   (ii)

                                                   cuidiú le seasamh an Aontais a bhunú agus ionadaíocht a dhéanamh air, ar leibhéal ISAE, sna cainteanna dá dtagraítear i bpointe (i); agus

                                                   (iii)

                                                   cur chun feidhme phlean réitigh an 12 Lúnasa 2008 agus a bhearta cur chun feidhme an 8 Meán Fómhair 2008 a éascú;

                                       (e)

                                       forbairt agus cur chun feidhme beart cothaithe muiníne a éascú, ag comhordú le saineolas na mBallstát i gcás ina mbeidh sin ar fáil agus inarb iomchuí;

                                       (f)

                                       iarrachtaí cuimsitheacha chun síocháin a chothú laistigh de na sochaithe a éascú agus cuidiú leo d’fhonn na coinbhleachtaí a shárú agus an tsíocháin a chomhdhlúthú;

                                       (g)

                                       cúnamh a thabhairt maidir le hionchur ón Aontais a ullmhú, de réir mar is iomchuí, maidir le socrú ionchasach coinbhleachta;

                                       (h)

                                       idirphlé an Aontais leis na príomhghníomhaithe lena mbaineann a threisiú maidir leis an réigiún;

                                       (i)

                                       cabhrú leis an Aontas forbairt bhreise a dhéanamh ar bheartas cuimsitheach i dtaobh an Chugais Theas;

                                       (j)

                                       faoi chuimsiú na ngníomhaíochtaí a leagtar amach san Airteagal seo, rannchuidiú le cur chun feidhme bheartas an Aontais um chearta an duine agus Threoirlínte an Aontais maidir le Cearta an Duine, go háirithe a mhéid a bhaineann le leanaí agus mná i limistéir ina bhfuil coinbhleachtaí, go háirithe trí fhaireachán a dhéanamh ar fhorbairtí ina leith sin agus trí aghaidh a thabhairt orthu.”;

                        (3)

                        in Airteagal 5(1), cuirtear isteach an fhomhír seo a leanas:
                        “Is é EUR 2 940 000 an méid tagartha airgeadais a bheartaítear chun an caiteachas a bhaineann le sainordú an Ionadaí Speisialta don tréimhse ón 1 Márta 2021 go dtí an 28 Feabhra 2022 a chumhdach.”;

                        (4)

                        in Airteagal 14, an chéad mhír, cuirtear an méid seo a leanas in ionad an dara habairt:
                        “Cuirfidh ISAE tuarascálacha rialta ar an dul chun cinn faoi bhráid na Comhairle, an Ardionadaí agus an Choimisiúin agus cuirfidh sé tuarascáil chuimsitheach chríochnaitheach ar chur chun feidhme an tsainordaithe faoina mbráid faoin 30 Samhain 2021.”.

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Bhruiséil, 22 Feabhra 2021.

                  Thar ceann na Comhairle

                  An tUachtarán

               J. BORRELL FONTELLES

            (1)  Cinneadh (CBES) 2017/2071 ón gComhairle an 13 Samhain 2017 lenar gceaptar Ionadaí Speisialta an Aontais Eorpaigh don Chugas Theas agus don ghéarchéim sa tSeoirsia (IO L 295, 14.11.2017, lch. 55).

            (2)  Cinneadh (CBES) 2018/907 ón gComhairle an 25 Meitheamh 2018 lena gcuirtear síneadh le sainordú Ionadaí Speisialta an Aontais Eorpaigh don Chugas Theas agus don ghéarchéim sa tSeoirsia (IO L 161, 26.6.2018, lch. 27).

            (3)  Cinneadh (CBES) 2020/254 ón gComhairle an 25 Feabhra 2020 lena leasaítear Cinneadh (CBES) 2018/907 lena gcuirtear síneadh le sainordú Ionadaí Speisialta an Aontais Eorpaigh don Chugas Theas agus don ghéarchéim sa tSeoirsia (IO L 54 I, 26.2.2020, lch. 11).


title: Cinneadh (CBES) 2021/286 ón gComhairle an 22 Feabhra 2021 lena leasaítear Cinneadh (CBES) 2018/1248 lena gceaptar Ionadaí Speisialta an Aontais Eorpaigh do Phróiseas Síochána an Mheánoirthir

text:
                  23.2.2021

                  GA

                  Iris Oifigiúil an Aontais Eorpaigh

                  L 62/53

         CINNEADH (CBES) 2021/286 ÓN gCOMHAIRLE
         an 22 Feabhra 2021
         lena leasaítear Cinneadh (CBES) 2018/1248 lena gceaptar Ionadaí Speisialta an Aontais Eorpaigh do Phróiseas Síochána an Mheánoirthir
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 33 agus Airteagal 31(2) de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:

                     (1)

                     An 18 Meán Fómhair 2018, ghlac an Chomhairle Cinneadh (CBES) 2018/1248 (1) lena gceaptar Susanna TERSTAL mar Ionadaí Speisialta an Aontais Eorpaigh (ISAE) do Phróiseas Síochána an Mheánoirthir.

                     (2)

                     An 25 Feabhra 2020, ghlac an Chomhairle Cinneadh (CBES) 2020/250 (2), lena gcuirtear síneadh le sainordú Susanna TERSTAL mar ISAE do Phróiseas Síochána an Mheánoirthir. Tá sainordú ISAE le dul in éag ar an 28 Feabhra 2021.

                     (3)

                     Ba cheart síneadh 2 mhí eile a chur le sainordú ISAE do Phróiseas Síochána an Mheánoirthir, laistigh den mhéid tagartha airgeadais a leagtar amach in Airteagal 5(1) de Chinneadh (CBES) 2018/1248, arna leasú le Cinneadh (CBES) 2020/250.

                     (4)

                     Cuirfidh ISAE do Phróiseas Síochána an Mheánoirthir an sainordú chun feidhme i gcomhthéacs staid a d'fhéadfadh dul in olcas agus a d'fhéadfadh bac a chur ar bhaint amach chuspóirí ghníomhaíocht sheachtrach an Aontais mar a leagtar amach in Airteagal 21 den Chonradh,

               TAR ÉIS AN CINNEADH SEO A GHLACADH:

            Airteagal 1
            Cuirtear an méid seo a leanas isteach in ionad Airteagal 1 de Chinneadh (CBES) 2018/1248:

                  “Airteagal 1
                  Ionadaí Speisialta an Aontais Eorpaigh
                  Cuirtear síneadh le sainordú Susanna TERSTAL mar Ionadaí Speisialta an Aontais Eorpaigh (ISAE) do Phróiseas Síochána an Mheánoirthir go dtí an 30 Aibreán 2021.”.

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Bhruiséil, 22 Feabhra 2021.

                  Thar ceann na Comhairle

                  An tUachtarán

               J. BORRELL FONTELLES

            (1)  Cinneadh (CBES) 2018/1248 ón gComhairle an 18 Meán Fómhair 2018 lena gceaptar Ionadaí Speisialta an Aontais Eorpaigh do Phróiseas Síochána an Mheánoirthir (IO L 235, 19.9.2018, lch. 9).

            (2)  Cinneadh (CBES) 2020/250 ón gComhairle an 25 Feabhra 2020 lena leasaítear Cinneadh (CBES) 2018/1248 lena gceaptar Ionadaí Speisialta an Aontais Eorpaigh do Phróiseas Síochána an Mheánoirthir (IO L 54 I, 26.2.2020, lch. 3).


title: Cinneadh (AE) 2021/326 ón gComhairle an 22 Feabhra 2021 maidir leis an seasamh atá le glacadh thar ceann an Aontais, laistigh den Choiste um Thrádáil arna bhunú leis an gComhaontú Trádála idir an tAontas Eorpach agus a Bhallstáit, de pháirt, agus an Cholóim, Eacuadór agus Peiriú, den pháirt eile, a mhéid a bhaineann le Foscríbhinn 1 a ghabhann le hIarscríbhinn XII (Soláthar Rialtais) a leasú

text:
                  24.2.2021

                  GA

                  Iris Oifigiúil an Aontais Eorpaigh

                  L 64/8

         CINNEADH (AE) 2021/326 ÓN gCOMHAIRLE
         an 22 Feabhra 2021
         maidir leis an seasamh atá le glacadh thar ceann an Aontais, laistigh den Choiste um Thrádáil arna bhunú leis an gComhaontú Trádála idir an tAontas Eorpach agus a Bhallstáit, de pháirt, agus an Cholóim, Eacuadór agus Peiriú, den pháirt eile, a mhéid a bhaineann le Foscríbhinn 1 a ghabhann le hIarscríbhinn XII (Soláthar Rialtais) a leasú
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagail 91 agus 100(2) agus an chéad fhomhír d’Airteagal 207(4) i gcomhar le hAirteagal 218(9) de,
         Ag féachaint don Chomhaontú Trádála idir an tAontas idir an tAontas Eorpach agus a Bhallstáit, de pháirt, agus an Cholóim, Peiriú agus Eacuadór, den pháirt eile, agus go háirithe Airteagal 191 de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     I gcomhréir le Cinneadh 2012/735/AE ón gComhairle (1) shínigh an tAontas an Comhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile (“An Comhaontú Trádála”) agus tá sé á chur i bhfeidhm go sealadach idir an tAontas agus Peiriú ón 1 Márta 2013 i leith, agus idir an tAontas agus an Cholóim ón 1 Lúnasa 2013 i leith. Leasaíodh an Comhaontú Trádála leis an bPrótacal maidir le hAontachas Eacuadór (2), a síníodh an 11 Samhain 2016 i gcomhréir le Cinneadh (AE) 2016/2369 ón gComhairle (3) agus tá sé á chur i bhfeidhm go sealadach ón 1 Eanáir 2017 i leith.

                     (2)

                     Leagtar síos in Airteagal 191 den Chomhaontú Trádála na nósanna imeachta chun soláthar faoi Theideal VI den Chomhaontú Trádála a mhodhnú nó a cheartú.

                     (3)

                     I bhFoscríbhinn 1 a ghabhann le hIarscríbhinn XII a ghabhann leis an gComhaontú Trádála, sonraítear eintitis rialtas láir na Colóime a gcumhdaítear a soláthar faoi Theideal VI den Chomhaontú Trádála (“liosta na n-eintiteas soláthair”).

                     (4)

                     Ag an gcruinniú den fhochoiste um Sholáthar Rialtais a reáchtáladh in Bogotá an 17 Deireadh Fómhair 2019, chuir an Cholóim in iúl don Aontas go raibh sé ar intinn aici liosta na n-eintiteas soláthair a nuashonrú trí shé ghníomhaireacht a cruthaíodh tar éis 2011 a chur leis an liosta, ar gníomhaireachtaí iad a bhaineann leis an leibhéal feidhmiúcháin. Tráth a tugadh an chaibidlíocht don Chomhaontú Trádála i gcrích in 2010, is eintitis soláthair ar leibhéal na n-airí a bhí ag feidhmiú na n-inniúlachtaí a fheidhmíonn na gníomhaireachtaí sin faoi láthair.

                     (5)

                     Aontaíonn an tAontas agus an Cholóim gur cheart liosta na n-eintiteas a nuashonrú dá réir sin.

                     (6)

                     Dá bhí sin is gá liosta na n-eintiteas soláthair a leasú. Aontaíonn an tAontas agus an Cholóim nach gceanglaítear coigeartuithe cúiteacha de bharr an nuashonraithe sin, ós rud é gur mionleasú é faoi phointe (a) d’Airteagal 191(2) den Chomhaontú Trádála.

                     (7)

                     De bhun Airteagal 14(3), i gcomhar le hAirteagal 12(4), den Chomhaontú Trádála, tá cinneadh le glacadh laistigh den Choiste um Thrádáil arna bhunú leis an gComhaontú Trádála idir an tAontas agus an tír Aindéach sínitheach lena mbaineann i gcás ina mbaineann sé go heisiach leis an gcaidreamh déthaobhach eatarthu.

                     (8)

                     Is iomchuí an seasamh atá le glacadh thar ceann an Aontais laistigh den Choiste um Thrádáil a leagan síos, ós rud é go mbeidh an cinneadh ón gCoiste um Thrádáil chun liosta na n-eintiteas soláthair a leasú i gcomhréir le hAirteagal 14(2) den Chomhaontú Trádála ina cheangal ar an Aontas,

               TAR ÉIS AN CINNEADH SEO A GHLACADH:

            Airteagal 1
            Maidir leis an seasamh atá le glacadh thar ceann an Aontais laistigh den Choiste um Thrádáil a mhéid a bhaineann sé le liosta na n-eintiteas soláthair a leagtar amach i bhFoscríbhinn 1 a ghabhann le hIarscríbhinn XII a ghabhann leis an gComhaontú Trádála a leasú, beidh sé bunaithe ar an nDréachtchinneadh comhfhreagrach ón gCoiste um Thrádáil (4).

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Bhruiséil, 22 Feabhra 2021.

                  Thar ceann na Comhairle

                  An tUachtarán

               J. BORRELL FONTELLES

            (1)  Cinneadh 2012/735/AE ón gComhairle an 31 Bealtaine 2012 maidir leis an gComhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile, a shíniú, thar ceann an Aontais, agus a chur i bhfeidhm go sealadach (IO L 354, 21.12.2012, lch. 1).

            (2)  Prótacal maidir le hAontachas leis an gComhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile, chun Aontachas Eacuadór a chur san áireamh (IO L 356, 24.12.2016, lch. 3).

            (3)  Cinneadh (AE) 2016/2369 ón gComhairle an 11 Samhain 2016 maidir leis an bPrótacal maidir le hAontachas leis an gComhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile, chun Aontachas Eacuadór a chur san áireamh, a shíniú, thar ceann an Aontais, agus a chur i bhfeidhm go sealadach (IO L 356, 24.12.2016, lch. 1).

            (4)  Féach doiciméad ST 5699/21 ar http://register.consilium.europa.eu


title: Cinneadh (AE) 2021/324 ó Ionadaithe Rialtais na mBallstát an 19 Feabhra 2021 lena gceaptar Breitheamh den Chúirt Ghinearálta

text:
                  24.2.2021

                  GA

                  Iris Oifigiúil an Aontais Eorpaigh

                  L 64/5

         CINNEADH (AE) 2021/324 Ó IONADAITHE RIALTAIS NA MBALLSTÁT
         an 19 Feabhra 2021
         lena gceaptar Breitheamh den Chúirt Ghinearálta
         TÁ IONADAITHE RIALTAIS BHALLSTÁIT AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 19 de,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagail 254 agus 255 de,
         De bharr an mhéid seo a leanas:

                     (1)

                     De bhun Airteagal 7 de Phrótacal Uimh. 3 ar Reacht Chúirt Bhreithiúnais an Aontais Eorpaigh, agus tar éis cheapadh Jan PASSER ina Bhreitheamh den Chúirt Bhreithiúnais, ba cheart Breitheamh a cheapadh don Chúirt Ghinearálta ar feadh a bhfuil fágtha de théarma oifige Jan PASSER, eadhon go dtí an 31 Lúnasa 2025.

                     (2)

                     Ainmníodh David PETRLÍK don fholúntas sin.

                     (3)

                     Thug an painéal a cuireadh ar bun faoi Airteagal 255 den Chonradh ar Fheidhmiú an Aontais Eorpaigh tuairim fhabhrach uaidh ar oiriúnacht an iarrthóra sin chun feidhmeanna Breithimh den Chúirt Ghinearálta a fheidhmiú,

               TAR ÉIS AN CINNEADH SEO A GHLACADH:

            Airteagal 1
            Ceaptar David PETRLÍK ina Bhreitheamh den Chúirt Ghinearálta don tréimhse ó dháta theacht i bhfeidhm an Chinnidh seo go dtí an 31 Lúnasa 2025.

            Airteagal 2
            Tiocfaidh an Cinneadh seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 19 Feabhra 2021.

                  An tUachtarán

               N. BRITO


title: Cinneadh (AE) 2021/323 ó ionadaithe rialtais na mBallstát an 19 Feabhra 2021 lena gceaptar ceathrar Breithiúna agus Abhcóide Ginearálta amháin den Chúirt Bhreithiúnais

text:
                  24.2.2021

                  GA

                  Iris Oifigiúil an Aontais Eorpaigh

                  L 64/4

         CINNEADH (AE) 2021/323 Ó IONADAITHE RIALTAIS NA mBALLSTÁT
         an 19 Feabhra 2021
         lena gceaptar ceathrar Breithiúna agus Abhcóide Ginearálta amháin den Chúirt Bhreithiúnais
         TÁ IONADAITHE RIALTAIS BHALLSTÁIT AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 19 de,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagail 253 agus 255 de,
         De bharr an mhéid seo a leanas:

                     (1)

                     Rachaidh téarmaí oifige ceithre Bhreitheamh déag agus seisear Abhcóidí Ginearálta den Chúirt Bhreithiúnais in éag an 6 Deireadh Fómhair 2021.

                     (2)

                     Ba cheart, dá bhrí sin, ceapacháin a dhéanamh do na poist sin don tréimhse dar tús an 7 Deireadh Fómhair 2021 agus dar críoch an 6 Deireadh Fómhair 2027.

                     (3)

                     Moladh go ndéanfaí Miroslav GAVALEC agus Octavia SPINEANU-MATEI a cheapadh do chéad téarma oifige ina gcáil mar Bhreithiúna den Chúirt Bhreithiúnais.

                     (4)

                     Moladh go ndéanfaí athnuachan ar théarma oifige Niilo Jääskinen agus Lars Bay Larsen ina gcáil mar Bhreithiúna den Chúirt Bhreithiúnais.

                     (5)

                     Moladh go ndéanfaí athnuachan ar théarma oifige Juliane Kokott ina cáil mar Abhcóide Ginearálta den Chúirt Bhreithiúnais.

                     (6)

                     Thug an painéal a cuireadh ar bun faoi Airteagal 255 den Chonradh ar Fheidhmiú an Aontais Eorpaigh tuairim fhabhrach uaidh ar oiriúnacht na n-iarrthóirí sin chun feidhmeanna Breithimh agus Abhcóide Ghinearálta den Chúirt Bhreithiúnais a fheidhmiú,

               TAR ÉIS AN CINNEADH SEO A GHLACADH:

            Airteagal 1
            Ceaptar na daoine seo a leanas ina mBreithiúna den Chúirt Bhreithiúnais don tréimhse ón 7 Deireadh Fómhair 2021 go dtí an 6 Deireadh Fómhair 2027:

                        —

                        Miroslav GAVALEC,

                        —

                        Octavia SPINEANU-MATEI,

                        —

                        Niilo JÄÄSKINEN,

                        —

                        LARS BAY LARSEN.

            Airteagal 2
            Ceaptar Juliane KOKOTT ina hAbhcóide Ginearálta den Chúirt Bhreithiúnais don tréimhse ón 7 Deireadh Fómhair 2021 go dtí an 6 Deireadh Fómhair 2027.

            Airteagal 3
            Tiocfaidh an Cinneadh seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 19 Feabhra 2021.

                  An tUachtarán

               N. BRITO


title: Cinneadh (AE) 2021/322 ón gComhairle an 18 Feabhra 2021 lena gceaptar comhalta malartach Choiste na Réigiún

text:
                  24.2.2021

                  GA

                  Iris Oifigiúil an Aontais Eorpaigh

                  L 64/1

         CINNEADH (AE) 2021/322 ÓN gCOMHAIRLE
         an 18 Feabhra 2021
         lena gceaptar comhalta malartach Choiste na Réigiún
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 300(3) agus Airteagal 305 de,
         Ag féachaint do Chinneadh (AE) 2019/852 ón gComhairle an 21 Bealtaine 2019 lena gcinntear comhdhéanamh Choiste na Réigiún (1),
         Ag féachaint don togra ó Rialtas na Polainne,
         De bharr an mhéid seo a leanas:

                     (1)

                     Foráiltear le hAirteagal 300(3) den Chonradh gur cheart Coiste na Réigiún a bheith comhdhéanta d’ionadaithe do chomhlachtaí réigiúnacha agus áitiúla a bhfuil sainordú toghchánach in údarás réigiúnach nó áitiúil acu nó atá freagrach go polaitiúil do thionól tofa.

                     (2)

                     Foráiltear le hAirteagal 305 den Chonradh go ndéanfaidh an Chomhairle comhaltaí Choiste na Réigiún mar aon lena chomhlíon de chomhaltaí malartacha a cheapadh go ceann téarma 5 bliana i gcomhréir leis na tograí arna ndéanamh ag gach Ballstát.

                     (3)

                     Ós rud é go ndeachaigh téarma oifige chomhaltaí agus chomhaltaí malartacha Choiste na Réigiún in éag ar an 25 Eanáir 2020, ba cheart comhaltaí nua agus comhaltaí malartacha nua a cheapadh.

                     (4)

                     An 10 Nollaig 2019, ghlac an Chomhairle Cinneadh (AE) 2019/2157 (2), i gcomhréir leis na tograí arna ndéanamh ag na Ballstáit. Leis an gCinneadh sin, ceapadh, don tréimhse ón 26 Eanáir 2020 go dtí an 25 Eanáir 2025, na comhaltaí agus na comhaltaí malartacha a mhol Rialtais Phoblacht na Seice, na Danmhairge, na hEastóine, na Cipire, na Laitvia, Lucsamburg, na hÍsiltíre, na hOstaire, na Rómáine, na Slóivéine, na Slóvaice agus na Sualainne. Ceapadh le Cinneadh (AE) 2019/2157 chomh maith agus don tréimhse chéanna,triúr comhaltaí arna moladh ag Rialtas na Beilge, 21 chomhalta agus 20 comhalta malartach arna moladh ag Rialtas na Gearmáine, ochtar comhaltaí agus ochtar comhaltaí malartacha arna moladh ag Rialtas na hÉireann, 16 chomhalta agus 16 chomhalta mhalartacha arna moladh ag Rialtas na Spáinne, deichniúr comhaltaí agus 14 chomhalta mhalartacha arna moladh ag Rialtas na hIodáile, ceathrar comhaltaí agus ceathrar comhaltaí malartacha arna moladh ag Rialtas Mhálta agus ochtar comhaltaí agus ochtar comhaltaí malartacha arna moladh ag Rialtas na Fionlainne.

                     (5)

                     An 20 Eanáir 2020, ghlac an Chomhairle Cinneadh (AE) 2020/102 (3), i gcomhréir leis na tograí arna ndéanamh ag na Ballstáit. Leis an gCinneadh sin ceapadh, don tréimhse chéanna, ón 26 Eanáir 2020 go dtí an 25 Eanáir 2025, na comhaltaí agus na comhaltaí malartacha a mhol Rialtais na Gréige, na Fraince, na Cróite, na Liotuáine, na hUngáire agus na Portaingéile, mar aon le ceathrar comhaltaí agus ceathrar comhaltaí mhalartacha a mhol Rialtas na Beilge, comhalta amháin a mhol Rialtas na Bulgáire, comhalta amháin agus comhalta malartach amháin a mhol Rialtas na hÉireann, comhalta amháin agus comhalta malartach amháin a mhol Rialtas na Spáinne, 14 chomhalta agus 10 gcomhalta mhalartacha a mhol Rialtas na hIodáile, agus 21 chomhalta agus 20 comhalta malartach a mhol Rialtas na Polainne.

                     (6)

                     An 3 Feabhra 2020, ghlac an Chomhairle Cinneadh (AE) 2020/144 (4), i gcomhréir leis na tograí arna ndéanamh ag na Ballstáit. Leis an gCinneadh sin ceapadh, don tréimhse ón 26 Eanáir 2020 go dtí an 25 Eanáir 2025, ceathrar comhaltaí agus ceathrar comhaltaí malartacha a mhol Rialtas na Spáinne, mar aon le comhalta amháin agus comhalta malartach amháin a mhol Rialtas na Fionlainne.

                     (7)

                     An 26 Márta 2020, ghlac an Chomhairle Cinneadh (AE) 2020/511 (5), i gcomhréir leis na tograí arna ndéanamh ag na Ballstáit. Leis an gCinneadh sin ceapadh, don tréimhse ón 26 Eanáir 2020 go dtí an 25 Eanáir 2025, cúigear comhaltaí agus ochtar comhaltaí malartacha a mhol Rialtas na Beilge, mar aon le comhalta malartach amháin a mhol Rialtas na Gearmáine agus comhalta amháin a mhol Rialtas Mhálta.

                     (8)

                     An 8 Meitheamh 2020, tar éis don Ríocht Aontaithe tarraingt siar as an Aontas, ar tarraingt siar í a raibh éifeacht dhlíthiúil léi an 1 Feabhra 2020, ghlac an Chomhairle Cinneadh (AE) 2020/766 (6), i gcomhréir le Cinneadh (AE) 2019/852 agus leis na tograí a rinne na Ballstáit. Leis an gCinneadh sin ceapadh, don tréimhse ón 1 Feabhra 2020 go dtí an 25 Eanáir 2025, comhalta breise amháin agus comhalta malartach breise amháin a mhol Rialtas na hEastóine, comhalta breise amháin agus comhalta malartach breise amháin a mhol Rialtas na Cipire, mar aon le comhalta breise amháin agus comhalta malartach breise amháin a mhol Rialtas Lucsamburg.

                     (9)

                     An 30 Iúil 2020, ghlac an Chomhairle Cinneadh (AE) 2020/1153 (7), i gcomhréir leis na tograí arna ndéanamh ag na Ballstáit. Leis an gCinneadh sin ceapadh, don tréimhse ón 26 Eanáir 2020 go dtí an 25 Eanáir 2025, 11 chomhalta agus12 chomhalta mhalartacha a mhol Rialtas na Bulgáire, mar aon le triúr comhaltaí agus triúr comhaltaí malartacha a mhol Rialtas na Gearmáine agus comhalta malartach amháin a mhol Rialtas Mhálta. Leis an gCinneadh sin ceapadh freisin, don tréimhse ón 1 Feabhra 2020 go dtí an 25 Eanáir 2025, comhalta malartach amháin a mhol Rialtas na Cipire, agus comhalta malartach amháin a mhol Rialtas Lucsamburg.

                     (10)

                     An 17 Nollaig 2020, mhol Rialtas na Polainne a iarrthóir do shuíochán an chomhalta mhalartaigh atá fágtha aici. Ba cheart an comhalta malartach sin a cheapadh don tréimhse ón 26 Eanáir 2020 go dtí an 25 Eanáir 2025. Dá bhrí sin, ba cheart feidhm chúlghabhálach a bheith ag an gCinneadh seo ón 26 Eanáir 2020.

               TAR ÉIS AN CINNEADH SEO A GHLACADH:

            Airteagal 1
            Leis seo, déantar an duine a leanas a cheapadh ina chomhalta malartach ar Choiste na Réigiún don tréimhse ón 26 Eanáir 2020 go dtí an 25 Eanáir 2025:

                        POLSKA

                        Mr Adam BANASZAK

                        Member of a Regional Assembly: Sejmik Województwa Kujawsko - Pomorskiego.

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Bhruiséil, 18 Feabhra 2021.

                  Thar ceann na Comhairle

                  An tUachtarán

               A. P. ZACARIAS

            (1)  IO L 139, 27.5.2019, lch. 13.

            (2)  Cinneadh (AE) 2019/2157 ón gComhairle an 10 Nollaig 2019 lena gceaptar comhaltaí agus comhaltaí malartacha Choiste na Réigiún don tréimhse ón 26 Eanáir 2020 go dtí an 25 Eanáir 2025 (IO L 327, 17.12.2019, lch. 78).

            (3)  Cinneadh (AE) 2020/102 ón gComhairle an 20 Eanáir 2020 lena gceaptar comhaltaí agus comhaltaí malartacha Choiste na Réigiún don tréimhse ón 26 Eanáir 2020 go dtí an 25 Eanáir 2025 (IO L 20, 24.1.2020, lch. 2).

            (4)  Cinneadh (AE) 2020/144 ón gComhairle an 3 Feabhra 2020 lena gceaptar comhaltaí agus comhaltaí malartacha Choiste na Réigiún don tréimhse ón 26 Eanáir 2020 go dtí an 25 Eanáir 2025 (IO L 32, 4.2.2020, lch. 16).

            (5)  Cinneadh (AE) 2020/511 ón gComhairle an 26 Márta 2020 lena gceaptar comhaltaí agus comhaltaí malartacha Choiste na Réigiún don tréimhse ón 26 Eanáir 2020 go dtí an 25 Eanáir 2025 (IO L 113, 8.4.2020, lch. 18).

            (6)  Cinneadh (AE) 2020/766 ón gComhairle an 8 Meitheamh 2020 lena gceaptar comhaltaí agus comhaltaí malartacha Choiste na Réigiún don tréimhse ón 1 Feabhra 2020 go dtí an 25 Eanáir 2025 (IO L 187, 12.6.2020, lch. 3).

            (7)  Cinneadh (AE) 2020/1153 ón gComhairle an 30 Iúil 2020 lena gceaptar comhaltaí agus comhaltaí malartacha Choiste na Réigiún (IO L 256, 5.8.2020, lch. 12).


title: Cinneadh (AE) 2021/332 ón gComhairle an 22 Feabhra 2021 maidir leis an seasamh atá le glacadh thar ceann an Aontais Eorpaigh san Fhóram Domhanda um Chomhchuibhiú Rialachán d’Fheithiclí faoi choimirce Choimisiún Eacnamaíochta na Náisiún Aontaithe don Eoraip a mhéid a bhaineann leis na tograí le haghaidh modhnuithe ar Rialacháin Uimh. 13, 13-H, 18, 30, 41, 46, 48, 53, 54, 67, 74, 75, 79, 86, 97, 98, 106, 107, 113, 116, 117, 118, 123, 124, 125, 141, 142, 148, 149, 150, 152, 154, 157 ó na Náisiúin Aontaithe agus ar Rialachán ó na Náisiúin Aontaithe maidir le taifeadán sonraí teagmhais, a mhéid a bhaineann leis an togra le haghaidh modhnuithe ar Rialachán Teicniúil Domhanda Uimh. 9, a mhéid a bhaineann leis an togra le haghaidh leasuithe ar Rún Comhdhlúite R.E.5, a mhéid a bhaineann leis na tograí le haghaidh ceithre Rialachán nua ó na Náisiúin Aontaithe maidir le taifeadán sonraí teagmhais, mótarfheithiclí a chosaint ar úsáid neamhúdaraithe agus an gaireas a cheadú in aghaidh úsáid neamhúdaraithe, baic dhúisithe a cheadú agus feithicil a cheadú i ndáil lena bac dúisithe, agus córas aláraim feithicle a cheadú agus feithicil a cheadú i ndáil lena córas aláraim feithicle, a mhéid a bhaineann leis an togra le haghaidh Rún Frithpháirteach nua M.R.4, agus a mhéid a bhaineann leis na tograí le haghaidh doiciméid léirthuisceana ar Rialacháin Uimh. 155 agus 156 ó na Náisiúin Aontaithe

text:
                  25.2.2021

                  GA

                  Iris Oifigiúil an Aontais Eorpaigh

                  L 65/55

         CINNEADH (AE) 2021/332 ÓN gCOMHAIRLE
         an 22 Feabhra 2021
         maidir leis an seasamh atá le glacadh thar ceann an Aontais Eorpaigh san Fhóram Domhanda um Chomhchuibhiú Rialachán d’Fheithiclí faoi choimirce Choimisiún Eacnamaíochta na Náisiún Aontaithe don Eoraip a mhéid a bhaineann leis na tograí le haghaidh modhnuithe ar Rialacháin Uimh. 13, 13-H, 18, 30, 41, 46, 48, 53, 54, 67, 74, 75, 79, 86, 97, 98, 106, 107, 113, 116, 117, 118, 123, 124, 125, 141, 142, 148, 149, 150, 152, 154, 157 ó na Náisiúin Aontaithe agus ar Rialachán ó na Náisiúin Aontaithe maidir le taifeadán sonraí teagmhais, a mhéid a bhaineann leis an togra le haghaidh modhnuithe ar Rialachán Teicniúil Domhanda Uimh. 9, a mhéid a bhaineann leis an togra le haghaidh leasuithe ar Rún Comhdhlúite R.E.5, a mhéid a bhaineann leis na tograí le haghaidh ceithre Rialachán nua ó na Náisiúin Aontaithe maidir le taifeadán sonraí teagmhais, mótarfheithiclí a chosaint ar úsáid neamhúdaraithe agus an gaireas a cheadú in aghaidh úsáid neamhúdaraithe, baic dhúisithe a cheadú agus feithicil a cheadú i ndáil lena bac dúisithe, agus córas aláraim feithicle a cheadú agus feithicil a cheadú i ndáil lena córas aláraim feithicle, a mhéid a bhaineann leis an togra le haghaidh Rún Frithpháirteach nua M.R.4, agus a mhéid a bhaineann leis na tograí le haghaidh doiciméid léirthuisceana ar Rialacháin Uimh. 155 agus 156 ó na Náisiúin Aontaithe
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114, i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Le Cinneadh 97/836/CE ón gComhairle (1), d’aontaigh an tAontas Eorpach do Chomhaontú Choimisiún Eacnamaíochta na Náisiún Aontaithe don Eoraip (UNECE) maidir le saintreoracha teicniúla aonfhoirmeacha a ghlacadh i gcomhair feithiclí rothacha, trealaimh agus páirteanna ar féidir iad a fheistiú agus/nó a úsáid ar fheithiclí rothacha agus maidir leis na coinníollacha le haghaidh aitheantas frithpháirteach i gcás ceaduithe a dheonaítear ar bhonn na saintreoracha sin (“an Comhaontú Athbhreithnithe 1958”). Tháinig Comhaontú Athbhreithnithe 1958 i bhfeidhm an 24 Márta 1998.

                     (2)

                     Le Cinneadh 2000/125/CE ón gComhairle (2), d’aontaigh an tAontas don Chomhaontú maidir le rialacháin theicniúla dhomhanda a leagan síos i gcomhair feithiclí rothacha, trealaimh agus páirteanna ar féidir iad a fheistiú agus/nó a úsáid ar fheithiclí rothacha (“an Comhaontú Comhthreomhar”). Tháinig an Comhaontú Comhthreomhar i bhfeidhm an 15 Feabhra 2000.

                     (3)

                     Leagtar síos i Rialachán (AE) 2018/858 ó Pharlaimint na hEorpa agus ón gComhairle (3) forálacha riaracháin agus ceanglais theicniúla maidir le cineálcheadú agus cur ar an margadh gach feithicle nua, gach córais nua, gach comhpháirte nua agus gach aonaid theicniúil ar leithligh nua. Ionchorpraíonn an Rialachán sin rialacháin arna nglacadh faoi Chomhaontú Athbhreithnithe 1958 (“Rialacháin ó na Náisiúin Aontaithe”) i gcóras cineálcheadaithe an Aontais, mar cheanglais maidir le cineálcheadú nó mar roghanna malartacha ar reachtaíocht an Aontais.

                     (4)

                     De bhun Airteagal 1 de Chomhaontú Athbhreithnithe 1958 agus Airteagal 6 den Chomhaontú Comhthreomhar, féadfaidh an Fóram Domhanda um Chomhchuibhiú Rialachán d’Fheithiclí (“UNECE WP.29”) tograí a ghlacadh le haghaidh modhnuithe ar Rialacháin ó na Náisiúin Aontaithe, Rialacháin Theicniúla Dhomhanda ó na Náisiúin Aontaithe (RTDanna ó na Náisiúin Aontaithe) agus Rúin ó na Náisiúin Aontaithe chomh maith le tograí le haghaidh Rialacháin nua ó na Náisiúin Aontaithe, Rialacháin Theicniúla Dhomhanda nua ó na Náisiúin Aontaithe agus Rúin nua ó na Náisiúin Aontaithe maidir le feithiclí a cheadú. Thairis sin, de bhun na bhforálacha sin, féadfaidh UNECE WP.29 tograí a ghlacadh le haghaidh údaruithe chun leasuithe a dhéanamh ar RTDanna ó na Náisiúin Aontaithe nó le haghaidh RTDanna nua ó na Náisiúin Aontaithe a fhorbairt, agus féadfaidh sé tograí a ghlacadh le haghaidh sainorduithe le haghaidh RTDanna ó na Náisiúin Aontaithe a shíneadh.

                     (5)

                     Le linn an 183ú seisiún den Fhóram Domhanda atá le reáchtáil idir an 9 agus an 11 Márta 2021, féadfaidh UNECE WP.29 na tograí seo a leanas a ghlacadh: na tograí le haghaidh modhnuithe ar Rialacháin Uimh 13, 13-H, 18, 30, 41, 46, 48, 53, 54, 67, 74, 75, 79, 86, 97, 98, 106, 107, 113, 116, 117, 118, 123, 124, 125, 141, 142, 148, 149, 150, 152, 154, 157 ó na Náisiúin Aontaithe agus ar Rialachán ó na Náisiúin Aontaithe maidir le taifeadán sonraí teagmhais, an togra le haghaidh modhnuithe ar Rialachán Domhanda Teicniúil Uimh. 9, an togra le haghaidh leasuithe ar Rún Comhdhlúite R.E.5, na tograí le haghaidh ceithre Rialachán nua ó na Náisiúin Aontaithe maidir le taifeadán sonraí teagmhais, mótarfheithiclí a chosaint ar úsáid neamhúdaraithe agus an gaireas a cheadú in aghaidh úsáid neamhúdaraithe, baic dhúisithe a cheadú agus feithicil a cheadú i ndáil lena bac dúisithe, agus córas aláraim feithicle a cheadú agus feithicil a cheadú i ndáil lena córas aláraim feithicle, agus an togra le haghaidh Rún Frithpháirteach nua M.R.4. Thairis sin, tá UNECE WP.29 chun na tograí le haghaidh doiciméid léirthuisceana ar Rialacháin Uimh. 155 agus 156 ó na Náisiúin Aontaithe a ghlacadh.

                     (6)

                     Is iomchuí an seasamh atá le glacadh thar ceann an Aontais in UNECE WP.29 a leagan síos a mhéid a bhaineann leis na tograí sin a ghlacadh, ós rud é go mbeidh na Rialacháin sin ó na Náisiúin Aontaithe ina gceangal ar an Aontas agus go bhféadfaidh siad, in éineacht leis na RTDanna ó na Náisiúin Aontaithe agus leis na Rúin Chomhdhlúite agus Frithpháirteacha, tionchar cinntitheach a imirt ar ábhar dhlí an Aontais i réimse an chineálcheadaithe feithicle.

                     (7)

                     I bhfianaise taithí agus forbairtí teicniúla, na ceanglais a bhaineann le heilimintí nó gnéithe áirithe a chumhdaítear le Rialacháin Uimh. 13, 13-H, 18, 30, 41, 46, 48, 53, 54, 67, 74, 75, 79, 86, 97, 98, 106, 107, 113, 116, 117, 118, 123, 124, 125, 141, 142, 148, 149, 150, 152, 154, 157 ó na Náisiúin Aontaithe agus le Rialachán ó na Náisiúin Aontaithe maidir le taifeadán sonraí teagmhais mar aon le Rún Comhdhlúite R.E.5, is gá na ceanglais sin a leasú nó a fhorlíonadh.

                     (8)

                     Ina theannta sin, is gá forálacha áirithe in RTD Uimh. 9 ó na Náisiúin Aontaithe a leasú.

                     (9)

                     Chun dul chun cinn teicniúil a chur san áireamh agus chun sábháilteacht feithicle a fheabhsú, na ceithre Rialachán nua ó na Náisiúin Aontaithe maidir le taifeadán sonraí teagmhais, mótarfheithiclí a chosaint ar úsáid neamhúdaraithe agus an gaireas a cheadú in aghaidh úsáid neamhúdaraithe, baic dhúisithe a cheadú agus feithicil a cheadú i ndáil lena bac dúisithe, agus córas aláraim feithicle a cheadú agus feithicil a cheadú i ndáil lena córas aláraim feithicle, is gá iad a ghlacadh. I gcomhthráth leis sin, is gá Rún Frithpháirteach M.R.4 maidir le gloiniú leathanradhairc dín gréine a ghlacadh,

               TAR ÉIS AN CINNEADH SEO A GHLACADH:

            Airteagal 1
            Is éard atá sa seasamh atá le glacadh thar ceann an Aontais le linn an 183ú seisiún d’Fhóram Domhanda UNECE um Chomhchuibhiú Rialachán d’Fheithiclí a thionólfar idir an 9 agus an 11 Márta 2021, a mhéid a bhaineann leis na tograí le haghaidh modhnuithe ar Rialacháin Uimh. 13, 13 H, 18, 30, 41, 46, 48, 53, 54, 67, 74, 75, 79, 86, 97, 98, 106, 107, 113, 116, 117, 118, 123, 124, 125, 141, 142, 148, 149, 150, 152, 154, 157 ó na Náisiúin Aontaithe agus ar Rialachán ó na Náisiúin Aontaithe maidir le taifeadán sonraí teagmhais, a mhéid a bhaineann leis an togra le haghaidh modhnuithe ar Rialachán Teicniúil Domhanda Uimh. 9, a mhéid a bhaineann leis an togra le haghaidh leasuithe ar Rún Comhdhlúite R.E.5, a mhéid a bhaineann leis na tograí le haghaidh ceithre Rialachán nua ó na Náisiúin Aontaithe maidir le taifeadán sonraí teagmhais, mótarfheithiclí a chosaint ar úsáid neamhúdaraithe agus an gaireas a cheadú in aghaidh úsáid neamhúdaraithe, baic dhúisithe a cheadú agus feithicil a cheadú i ndáil lena bac dúisithe, agus córas aláraim feithicle a cheadú agus feithicil a cheadú i ndáil lena córas aláraim feithicle, a mhéid a bhaineann leis an togra le haghaidh Rún Frithpháirteach M.R.4, agus a mhéid a bhaineann leis na tograí le haghaidh doiciméid léirthuisceana ar Rialacháin Uimh. 155 agus 156 ó na Náisiúin Aontaithe (4), go vótálfar ina bhfabhar.

            Airteagal 2
            Tiocfaidh an Cinneadh seo i bhfeidhm ar dháta a ghlactha.

            Arna dhéanamh sa Bhruiséil, 22 Feabhra 2021.

                  Thar ceann na Comhairle

                  An tUachtarán

               J. BORRELL FONTELLES

            (1)  Cinneadh 97/836/CE ón gComhairle an 27 Samhain 1997 d’fhonn go n-aontóidh an Comhphobal Eorpach do Chomhaontú Choimisiún Eacnamaíochta na Náisiún Aontaithe don Eoraip maidir le saintreoracha teicniúla aonfhoirmeacha a ghlacadh i gcomhair feithiclí rothacha, trealaimh agus páirteanna ar féidir iad a fheistiú agus/nó a úsáid ar fheithiclí rothacha agus maidir leis na coinníollacha le haghaidh aitheantas frithpháirteach i gcás ceaduithe a dheonaítear ar bhonn na saintreoracha sin (“Comhaontú Athbhreithnithe 1958”) (IO L 346, 17.12.1997, lch. 78).

            (2)  Cinneadh 2000/125/CE ón gComhairle an 31 Eanáir 2000 maidir leis an gComhaontú a thabhairt i gcrích i ndáil le rialacháin theicniúla dhomhanda a leagan síos i gcomhair feithiclí rothacha, trealaimh agus páirteanna ar féidir iad a fheistiú agus/nó a úsáid ar fheithiclí rothacha (an “Comhaontú Comhthreomhar”) (IO L 35, 10.2.2000, lch. 12).

            (3)  Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú mótarfheithiclí agus a leantóirí, agus córas, comhpháirteanna agus aonad teicniúil ar leithligh atá ceaptha le haghaidh feithiclí den sórt sin, agus faireachas margaidh orthu, lena leasaítear Rialacháin (CE) Uimh. 715/2007 agus (CE) Uimh. 595/2009 agus lena n-aisghairtear Treoir 2007/46/CE (IO L 151, 14.6.2018, lch. 1).

            (4)  Féach doiciméad ST 5991/21 ar http://register.consilium.europa.eu